open-index/open-wikipedia-markdown huggingface dataset:
ইসহাক ইবনে সুলায়মান আল-হাশিমি

**আবু ইয়াকুব ইসহাক ইবনে সুলাইমান ইবনে আলি আল হাশিমি** () ছিলেন অষ্টম &#x2013;নবম শতাব্দীর একজন আব্বাসীয় রাজপুত্র ও মুসলিম ইতিহাসবিদ। জীবদ্দশায় তিনি সিন্ধু, মিশর ও আর্মেনিয়া প্রদেশের গভর্নরের পদসহ বেশ কয়েকটি সরকারি পদে অধিষ্ঠিত ছিলেন।

## কর্মজীবন
ইসহাক আব্বাসীয় রাজবংশের একটি পার্শ্ব শাখার সদস্য ছিলেন। তিনি প্রথম দুই আব্বাসীয় খলিফা আল-সাফফাহ (শা. ৭৫০–৭৫৪) ও আবু জাফর আল-মনসুরের (শা. ৭৫৪–৭৭৫) চাচাতো ভাই ছিলেন।  তার পিতা সুলায়মান ইবনে আলি জীবদ্দশায় পরিবারটির একজন গুরুত্বপূর্ণ সদস্য ছিলেন এবং আব্বাসীয় বিপ্লবের পর বসরার গভর্নর পদে অধিষ্ঠিত ছিলেন। এছাড়া ইসহাক বৈবাহিক সূত্রেও বনু আব্বাসের সাথে সম্পর্কিত ছিলেন; তিনি আল-মনসুরের কন্যা আলিয়ার সঙ্গে বিবাহবন্ধনে আবদ্ধ হন, যার মাতা একজন উমাইয়া নারী ছিলেন। 

খলিফা আল-মাহদি (৭৭৫–৭৮৫), হারুনুর রশিদ (৭৮৬–৮০৯) ও আল-আমিনের (৮০৯–৮১৩) শাসনামলে তাকে সাম্রাজ্যের বিভিন্ন প্রদেশে দায়িত্ব দেওয়া হয়। ৭৭৬/৭৭ সালে তাকে মসুলের গভর্নর নিযুক্ত করা হয়  এবং ৭৮৬–৭৮৭ সালে তিনি মদিনার দায়িত্ব পালন করেন। কিছু সূত্র মতে, তিনি ৭৮৭/৮৮ বা ৭৮৮/৮৯ সালে বাইজেন্টাইনদের বিরুদ্ধে গ্রীষ্মকালীন সামরিক অভিযান (সাইফা) তত্ত্বাবধান করেন; তিনি এতে নিজে নেতৃত্ব দেন অথবা তার পক্ষ থেকে ইয়াজিদ ইবনে আনবাসা আল-হারাশিকে প্রেরণ করেন। ৭৯০/৯১ সালে তিনি সিন্ধু ও মাকরানের গভর্নর হিসেবে দায়িত্ব পালন করেন।

৭৯৩ সালে ইসহাককে মিশরের গভর্নর নিযুক্ত করা হয়। সেখানে তিনি স্থানীয় চাষীদের (মুযারিউন) উপর কর বৃদ্ধি করার চেষ্টা করেন, যা হাউফ অঞ্চলের বাসিন্দাদের মধ্যে বিদ্রোহ সৃষ্টি করে। ইসহাক খলিফার কাছে সহায়তা চাইলে সেনাপতি হার্সামা ইবনে আ’ইয়ান একটি বৃহৎ সেনাবাহিনী নিয়ে মিশরে আগমন করেন এবং বিদ্রোহীদের দমন করতে সক্ষম হন। এর অল্প কিছুদিন পরই ইসহাককে পদচ্যুত করা হয় এবং হারসামা তার স্থলাভিষিক্ত হন। তিনি প্রায় এক বছর এই পদে ছিলেন।

৭৯৫ সালে ইসহাককে তার পিতার পুরোনো ক্ষমতার কেন্দ্র বসরায় নিয়োগ দেওয়া হয়। আনুমানিক ৮০৯/১০ সালে তিনি হিমসের গভর্নর ছিলেন। কিন্তু একাধিক অস্থিরতার কারণে তাকে শহর ছেড়ে সালামিয়ায় আশ্রয় নিতে হয়। এরপর তাকে অপসারণ করা হয় এবং তার স্থলে আবদুল্লাহ ইবন সাঈদ আল-হারাশি নিয়োগ পান।

প্রায় ৮১১/১২ সালের দিকে আল-আমিন তাকে আর্মিনিয়ার গভর্নর হিসেবে নিয়োগ দেন। সেখানে তার পুত্র ফজল তার উপ-প্রতিনিধি হিসেবে কাজ করেন। এরপর আল-আমিন ও আল-মামুনের মধ্যে গৃহযুদ্ধ শুরু হলে ইসহাক প্রদেশে অবস্থান নিয়ে আল-মামুনের প্রতিনিধি তাহির ইবন মুহাম্মদ আল-সানয়ানির বিরুদ্ধে অবস্থান গ্রহণ করেন। আল-মামুন তাকে আর্মেনিয়া ও আজারবাইজান দখলের জন্য প্রেরণ করেছিলেন। স্থানীয় কিছু প্রভাবশালী ব্যক্তির সমর্থন নিয়ে তিনি বারদা শহরের দিকে অগ্রসর হন, কিন্তু শীঘ্রই তিনি আল-সানয়ানি কর্তৃক প্রেরিত জুহায়র ইবন সিনান আল-তামিমির নেতৃত্বাধীন একটি বড় বাহিনীর মুখোমুখি হন। সারা দিনব্যাপী সংঘর্ষের পর ইসহাক ও তার সমর্থকরা পরাজিত হন এবং তার পুত্র জাফরকে বন্দী করে খলিফা আল-মামুনের কাছে পাঠানো হয়।

আল-বাগদাদির বর্ণনা অনুযায়ী, ইসহাক পরে বাগদাদে মৃত্যুবরণ করেন। তবে তার মৃত্যুর নির্দিষ্ট তারিখ জানা যায় না।

## তথ্যসূত্র


## গ্রন্থপঞ্জি
* 
*
* 
* 
* 
* 
* 

* 
* 
* 
* 

বিষয়শ্রেণী:আব্বাসীয় গভর্নর
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:৮ম শতাব্দীতে জন্ম
বিষয়শ্রেণী:৯ম শতাব্দীতে মৃত্যু
বিষয়শ্রেণী:৯ম শতাব্দীর আব্বাসীয় খিলাফতের ব্যক্তি
বিষয়শ্রেণী:মদিনার আব্বাসীয় গভর্নর
বিষয়শ্রেণী:আব্বাসীয়
আতাগা খানের সমাধি

**আতাগা খানের সমাধি** হলো ১৬শ শতাব্দীর একটি সমাধিসৌধ, যা ভারতের দিল্লির নিজামউদ্দিন দরগাহ কমপ্লেক্সের বাইরের সীমানায় অবস্থিত। মুঘল সম্রাট আকবরের রাজত্বকালে নির্মিত এই সমাধিটি আকবরের দরবারের একজন গুরুত্বপূর্ণ অভিজাত ব্যক্তি আতাগা খানের স্মরণে উৎসর্গ করা হয়েছিল।

## ইতিহাস
আতাগা খান ছিলেন মুঘল সম্রাট আকবরের প্রধানমন্ত্রী এবং আকবরের অন্যতম দুধমা জিজি আঙ্গার স্বামী। ১৫৬২ সালে ঈর্ষা ও দরবারের ষড়যন্ত্রের ফলে আকবরের একজন সেনাপতি আধম খান তাকে হত্যা করেন। শাস্তি হিসেবে ক্রুদ্ধ আকবরের আদেশে আধম খানকে তৎক্ষণাৎ দুর্গের প্রাচীর থেকে নিচে নিক্ষেপ করে হত্যা করা হয়। পরবর্তীতে আকবর আতাগা খানের জন্য একটি সমাধিসৌধ নির্মাণের নির্দেশ দেন। অ্যান্থনি ওয়েলচ অনুমান করেন যে, আতাগা খানের দ্বিতীয় পুত্র মির্জা আজিজ কোকা এই সমাধি নির্মাণের পৃষ্ঠপোষকতার সাথে সরাসরি যুক্ত ছিলেন। সমাধির স্থপতি ছিলেন ওস্তাদ খুদা কুলি এবং ক্যালিগ্রাফার ছিলেন বোখারার বাকি মুহাম্মদ। সমাধিটির নির্মাণ কাজ ১৫৬২ সালে শুরু হয় এবং ১৫৬৬ সালে শেষ হয়।

১৯০৫ সালে ঔপনিবেশিক সরকারের প্রত্নতত্ত্ব বিভাগ সমাধির বংশানুক্রমিক রক্ষকদের সাথে একটি চুক্তিতে পৌঁছায়। চুক্তি অনুযায়ী সাইটটির সংরক্ষণ প্রত্নতাত্ত্বিকদের দ্বারা পরিচালিত হবে এবং মেরামতের খরচ সরকার বহন করবে। বিনিময়ে কেন্দ্রীয় সমাধি ব্যতীত জনসাধারণের প্রবেশের অনুমতি দেওয়া হয়, তবে *[[উরুস]]* অনুষ্ঠানের সময় এটি বন্ধ থাকবে। এই চুক্তিটি ১৯০৪ সালের প্রাচীন স্মৃতিস্তম্ভ সংরক্ষণ আইনের অধীনে করা হয়েছিল।

## স্থাপত্য
আতাগা খানের সমাধিটি পূর্ববর্তী ভারতীয় সমাধিগুলোর শৈলী অনুসরণ করে নির্মিত হয়েছে। বিশেষ করে এটি দিল্লির সমাধিগুলোর সাধারণ ঘনকৃতির কাঠামো গ্রহণ করেছে; ভবনটি ১০ মিটার বাহুবিশিষ্ট একটি ঘনক। সমাধিতে ৪ মিটার ব্যাসের একটি বাইরের গম্বুজ রয়েছে, যার নিচে একটি অভ্যন্তরীণ গম্বুজ অবস্থিত। স্থাপনাটির প্রবেশপথ দক্ষিণ দিকে একটি কাঠের দরজার মাধ্যমে। নিজামউদ্দিন দরগাহ কমপ্লেক্সের বাইরের সীমায় অবস্থিত এই সমাধির স্থানটি দরগাহ প্রাঙ্গণের তুলনায় কিছুটা উঁচুতে অবস্থিত।

সমাধিটির প্রধান নির্মাণ উপকরণ হলো অমসৃণ বেলেপাথর। এর সম্মুখভাগ লাল বেলেপাথর (রঙিন পাথর দিয়ে খচিত) এবং সাদা মার্বেল (যেখানে কুরআনের আয়াত খোদাই করা হয়েছে) দিয়ে আবৃত। এই ধরনের অলঙ্করণ কিলা-ই-কুহনা মসজিদের শৈলী থেকে নেওয়া হয়েছে। সমাধির অভ্যন্তরীণ অংশ একসময় প্লাস্টার অলঙ্করণে ঢাকা ছিল, যার কিছু অংশ বর্তমানে অবশিষ্ট আছে। সমাধির গায়ে কুরআনের লিপি চয়ন এবং পবিত্র নিজামউদ্দিন দরগাহে এর অবস্থান দেখে পণ্ডিতরা মনে করেন যে, এটি মৃত্যুর পর মুঘলদের দ্বারা আতাগা খানকে দেওয়া সম্মান ও শহীদি মর্যাদার পরিচায়ক।

## আরও দেখুন

* আধম খানের সমাধি

## তথ্যসূত্র

বিষয়শ্রেণী:মুঘল সমাধি
বিষয়শ্রেণী:দিল্লির সমাধিসৌধ
বিষয়শ্রেণী:দিল্লির জাতীয় গুরুত্বপূর্ণ স্মারক
বিষয়শ্রেণী:১৬শ শতাব্দীতে ভারতে প্রতিষ্ঠিত
বিষয়শ্রেণী:১৬শ শতাব্দীতে মুঘল সাম্রাজ্যে প্রতিষ্ঠিত
বিষয়শ্রেণী:১৫৬৬-এ নির্মিত ভবন ও স্থাপনা
মনিক শারবোনো

**মনিক শারবোনো** (১৯২৮ – ২০১৪) ছিলেন একজন কানাডীয় শিল্পী, যিনি তাঁর এচিং, লিথোগ্রাফি, গীতিময় কাষ্ঠ খোদাই এবং গুয়াশ চিত্রকলার জন্য পরিচিত। তিনি কুইবেকের কবি এমিল নেলিগানের (১৮৭৯ – ১৯৪১) জীবন ও কর্মকে স্মরণীয় করে রাখতে তাঁর কবিতা *লে ভাইসিউ ডি'অর* (দ্য গোল্ডেন শিপ)-এর চিত্রাঙ্কন সহ কানাডা পোস্টের ডাকটিকিট ডিজাইন করেছিলেন। তিনি কুইবেকের এমন কয়েকজন শিল্পীর মধ্যে একজন, যাঁদের সম্পর্কে লেখিকা মারিয়া টিপেট বলেছেন যে তাঁরা প্রকৃতি থেকে তাঁদের অনুপ্রেরণা গ্রহণ করতেন।

## কর্মজীবন
শারবোনো (জন্ম মন্ট্রিয়ল) মন্ট্রিয়লের একোল দে বো-আর্টস-এ আলফ্রেড পেলানের (১৯৫০ - ১৯৫২) কাছে; প্যারিসের একোল দ্যু লুভ্‌রে (১৯৫৮ - ১৯৫৯); আলবার্ট দ্যুমুশেলের কাছে (১৯৫৯ - ১৯৬৪); টোকিওর তোশি ইয়োশিদার কাছে (১৯৭৩) এবং প্যারিসের আতলিয়ে দেজোবেয়ার-এ (১৯৭৫) শিক্ষাগ্রহণ করেন। তাঁর একক প্রদর্শনীগুলির মধ্যে ছিল: মন্ট্রিয়লের গ্যালারি অ্যাগনেস লেফোর্ট (১৯৬০, ১৯৬১, ১৯৬৩, এবং ১৯৬৫); মুজে দার কঁতেম্পোরেঁ দ্য মন্ট্রিয়ল (১৯৬৫); টরন্টোর কারমেন ল্যামানা গ্যালারি (১৯৬৬); অটোয়ার গ্যালারি ইমেজ-ফাসেব (১৯৭৯) এবং অন্যান্য। তিনি অনেক আন্তর্জাতিক প্রদর্শনী এবং দ্বিবার্ষিকীতে অংশগ্রহণ করেছেন।

তাঁর কাজ কানাডার ন্যাশনাল গ্যালারি, লন্ডনের টেট মিউজিয়াম, লন্ডনের ভিক্টোরিয়া অ্যাণ্ড অ্যালবার্ট মিউজিয়াম, এবং কুইবেকের জাতীয় চারুকলা জাদুঘরের সংগ্রহে অন্তর্ভুক্ত রয়েছে। তিনি কুইবেকের খোদাই শিল্পীদের সমিতি (সভাপতি ১৯৭৩ - ১৯৭৪) এবং কুইবেকের পেশাদার শিল্পীদের সমিতির (১৯৭২) সদস্য ছিলেন। তিনি কুইবেকের সেন্ট-অ্যান্টোইন-সুর-রিচেলিউতে থাকতেন।

## তথ্যসূত্র

বিষয়শ্রেণী:২০১৪-এ মৃত্যু
বিষয়শ্রেণী:১৯২৮-এ জন্ম
মুসা ইবনে মাসয়াব আল খাসয়ামি

**মূসা ইবনে মাসয়াব আল-খাসয়ামি** ( ; মৃত্যু ৭৮৫) ছিলেন আব্বাসীয় খিলাফতের একজন প্রাদেশিক গভর্নর, যিনি বিভিন্ন সময়ে জাজিরা, মসুল ও মিশরে গভর্নর হিসেবে দায়িত্ব পালন করেন। ৭৮৫ সালে মিশরের গভর্নর থাকাকালীন তিনি এক বিদ্রোহ দমন করতে গিয়ে বিদ্রোহীদের হাতে করুণভাবে নিহত হন।  

## কর্মজীবন
মুসা ইবনে মাসয়াব বনু খাসয়াম গোত্রের একজন মাওলা (অনুগত বা আশ্রিত ব্যক্তি) হিসেবে পরিচিত ছিলেন। তিনি মুসা ছিলেন মাসয়াব ইবনে রাবির পুত্র ছিলেন। তার পিতা মাসয়াব শেষ উমাইয়া খলিফা দ্বিতীয় মারওয়ানের একজন সচিব ছিলেন। তবে পরবর্তীতে আব্বাসীয় বিপ্লবের সময় তিনি আব্বাসীয়দের আনুগত্য স্বীকার করেন। মুসা ইবনে মাসয়াব নিজেও আব্বাসীয় শাসক পরিবারের সঙ্গে ঘনিষ্ঠ সম্পর্ক বজায় রাখেন বলে ধারণা করা হয়। বর্ণনা অনুযায়ী, তিনি হুমাইমায় তৃতীয় আব্বাসীয় খলিফা আল-মাহদির দুধ-ভাই ছিলেন।

খলিফা আল-মনসুরের (শা. ৭৫৪–৭৭৫) আমলে মূসাকে একাধিকবার জাজিরা ও মসুল অঞ্চলের গভর্নর হিসেবে নিয়োগ দেওয়া হয়। সেখানে তিনি কঠোর কর-নীতি প্রয়োগ করেন, যা ব্যাপক অসন্তোষ সৃষ্টি করে। তার এসব কর্মকাণ্ডের জন্য *পসুডো-ডায়োনিসিয়াস অব তেল-মাহরের* কালানুক্রমিক ইতিবৃত্তে তার তীব্র সমালোচনা করা হয়। তবুও খলিফা আল-মাহদি ৭৮৩–৭৮৪ সালে তাকে পুনরায় একই পদে নিয়োগ দেন। এই সময়ে তিনি খলিফার নির্দেশে মসুলের জামে মসজিদ সম্প্রসারণের কাজ সম্পন্ন করেন। 

৭৮৪ সালে মূসাকে মিশরের গভর্নর হিসেবে নিয়োগ দেওয়া হয়, যেখানে সামরিক ও রাজস্ব উভয় বিষয়েই তার কর্তৃত্ব ছিল। একই সঙ্গে তাকে উচ্চ মিশরে দাহিয়া ইবন মুসয়াবের বিদ্রোহ দমন করার দায়িত্বও দেওয়া হয়। কিন্তু সেখানে পৌঁছানোর অল্প কিছুদিনের মধ্যেই তিনি ব্যাপক কর বৃদ্ধি করে জনগণের একটি বড় অংশকে ক্ষুব্ধ করে তোলেন। তিনি ফাদ্দান (ভূমি) কর দ্বিগুণ করে দেন এবং বাজার ও বোঝা বহনকারী পশুর উপরও নতুন কর আরোপ করেন। এর পাশাপাশি ঘুষ গ্রহণের অভিযোগ তার ভাবমূর্তি আরও ক্ষতিগ্রস্ত করে। এর ফলে হাওফ অঞ্চলের কাইস ও ইয়ামান আরবরা তার বিরুদ্ধে একত্র হয়ে যুদ্ধ ঘোষণা করে। এদিকে ফুস্তাতের সৈন্যদলের সদস্যরাও গোপনে হাওফিদের সঙ্গে চুক্তি করে যে, তারা তাদের বিরুদ্ধে যুদ্ধ করবে না। ৭৮৫ সালের বসন্তে মূসা তার বাহিনী নিয়ে হাওফিদের বিরুদ্ধে অভিযান চালান; কিন্তু সংঘর্ষে তিনি পরাজিত হন। তার সৈন্যরা তাকে পরিত্যাগ করে এবং শেষ পর্যন্ত বিদ্রোহীদের হাতে তিনি নিহত হন।

## তথ্যসূত্র


## গ্রন্থপঞ্জি
* 
*
* 
* 
*
* 
* 
* 
* 
* 

* 
* 
বিষয়শ্রেণী:৭৮৫-এ মৃত্যু
বিষয়শ্রেণী:৮ম শতাব্দীর আরব ব্যক্তি
ফিলিস চিন

**ফিলিস জুইগ চিন** (জন্ম ২৬শে সেপ্টেম্বর, ১৯৪১) একজন আমেরিকান গণিতবিদ, যিনি ক্যালিফোর্নিয়ার ক্যাল পলি হামবোল্টে গণিত, নারী শিক্ষা এবং শিক্ষকতা প্রস্তুতি বিষয়ে অধ্যাপনা করেন। তাঁর প্রকাশিত লেখাগুলি গ্রাফ তত্ত্ব, গণিত শিক্ষা এবং গণিতে নারীদের ইতিহাস সম্পর্কিত।

## শিক্ষা ও কর্মজীবন
চিন নিউ ইয়র্কের রচেস্টারে জন্মগ্রহণ করেন এবং ১৯৬২ সালে ব্র্যাণ্ডেইস বিশ্ববিদ্যালয় থেকে স্নাতক হন। তিনি ১৯৬৯ সালে ক্যালিফোর্নিয়া বিশ্ববিদ্যালয়, সান্তা বারবারা থেকে পল কেলির তত্ত্বাবধানে গ্রাফ আইসোমরফিজমের ওপর একটি গবেষণাপত্র সহ পিএইচডি অর্জন করেন। তিনি ১৯৬৯ থেকে ১৯৭৫ সাল পর্যন্ত মেরিল্যান্ডের শিক্ষক প্রশিক্ষণ কেন্দ্র টাউসন স্টেট কলেজে শিক্ষকতা করেন এবং ১৯৭৪ সালে সেখানে স্থায়ী শিক্ষক হিসেবে নিয়োগ পান, এরপর তিনি ক্যাল পলি হামবোল্টে চলে যান। তিনি যখন ক্যাল পলি হামবোল্টের শিক্ষক হিসেবে যোগদান করেন, তখন তিনি ছিলেন সেখানকার প্রথম মহিলা গণিত অধ্যাপক; বিজ্ঞানের অন্য একমাত্র মহিলা অধ্যাপক ছিলেন একজন জীববিজ্ঞানী।

১৯৯৭ সালে তিনি ক্যাল পলি হামবোল্টের গণিত বিভাগের প্রধান হন।

## অবদান
গ্রাফ ব্যাণ্ডউইডথ, ডমিনেটিং সেট, এবং ব্যাণ্ডউইডথের ওপর চিন যে গবেষণাপত্র লিখেছেন তা থেকে উচ্চমাত্রায় উদ্ধৃতি নেওয়া হয়।

চিন একজন উৎসাহী জাগলারও এবং ১৯৮০-এর দশকে তিনি ক্যাল পলি হামবোল্টে একটি জাগলিং ক্লাব প্রতিষ্ঠা করেছিলেন।

## স্বীকৃতি
১৯৮৮ - ১৯৮৯ সালের জন্য ক্যাল পলি হামবোল্ট চিনকে অসামান্য অধ্যাপক হিসেবে মনোনীত করে। মাধ্যমিক ও উচ্চ বিদ্যালয় স্তরে গণিত শিক্ষার উন্নতি এবং তরুণীদের গণিতবিদ হতে উৎসাহিত করার ক্ষেত্রে তাঁর কাজের জন্য, তিনি অ্যাসোসিয়েশন ফর উইমেন ইন ম্যাথমেটিক্স কর্তৃক প্রদত্ত গণিত শিক্ষায় অবদানের জন্য ২০১০ সালের লুইস হে পুরস্কার বিজয়ী হন।

## তথ্যসূত্র

## বহিঃসংযোগ
* হোম পেজ

বিষয়শ্রেণী:ব্র্যান্ডেস বিশ্ববিদ্যালয়ের প্রাক্তন শিক্ষার্থী
বিষয়শ্রেণী:গ্রাফতত্ত্ববিদ
বিষয়শ্রেণী:২১শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন নারী গণিতবিদ
বিষয়শ্রেণী:২১শ শতাব্দীর মার্কিন নারী গণিতবিদ
বিষয়শ্রেণী:জীবিত ব্যক্তি
বিষয়শ্রেণী:১৯৪১-এ জন্ম
বানি বেগম উদ্যান

**বানি বেগম উদ্যান** হলো ভারতের মহারাষ্ট্র রাজ্যে খুলদাবাদে অবস্থিত একটি মুঘল উদ্যান। এই উদ্যানে জাহান বানো বেগমের সমাধি রয়েছে, যিনি মুঘল রাজপুত্র বিদার বখতের পত্নী ছিলেন।

## বর্ণনা

উদ্যানটি একটি বিশাল প্রাচীর দ্বারা বেষ্টিত, যার চার কোণে চারটি কিওস্ক বা ছোট মণ্ডপ রয়েছে। উত্তর দিকের প্রাচীরের মাঝখান দিয়ে এর প্রবেশপথ। পশ্চিম দিকের প্রাচীরের মাঝখানে একটি মসজিদ অবস্থিত। পূর্ব ও দক্ষিণ দিকের প্রাচীরের মাঝখানে বারাদারি অবস্থিত।

জলপ্রণালীর মাধ্যমে উদ্যানটিকে চারটি খণ্ডে বিভক্ত করা হয়েছে, যার পাশ দিয়ে হাঁটার পথ রয়েছে। এই চারটি অংশের প্রতিটি আবার চারটি করে ফুলের বাগানে উপ-বিভক্ত।

### বানি বেগমের সমাধি
বানি বেগমের সমাধিটি উদ্যানের কেন্দ্রে অবস্থিত। চারটি বাংলা শৈলীর মণ্ডপ সমাধিটিকে ঘিরে রেখেছে।

## তথ্যসূত্র

বিষয়শ্রেণী:ভারতের মুঘল উদ্যান
বিষয়শ্রেণী:খুলদাবাদের ভবন ও স্থাপনা
বিষয়শ্রেণী:মুঘল সমাধি
চিনি কা রওজা

**চিনি কা রওজা** হলো আগ্রায় অবস্থিত একটি সমাধি বা *[[রওজা]]*, যা মুঘল সম্রাট শাহ জাহানের প্রধান উজির, পণ্ডিত এবং কবি আফজাল খান শিরাজির সমাধিসৌধ। সমাধিটি ১৬৩৫ সালে নির্মিত হয়েছিল। চিনি কা রওজা আগ্রায় ইতিমাদ-উদ-দৌলার সমাধি থেকে মাত্র ১ কিলোমিটার উত্তরে যমুনা নদীর পূর্ব (বাম) তীরে এবং তাজমহল থেকে ২ কিলোমিটার দূরে অবস্থিত।

স্মৃতিস্তম্ভটির বাইরের দেয়াল গ্লেজড টাইল বা উজ্জ্বল টাইলস দিয়ে সজ্জিত এবং তাই এর নাম চিনি কা রওজা (চিনি শব্দটি এসেছে চীন থেকে)।

## ইতিহাস

চায়না টম্ব নামেও পরিচিত এই সমাধিটি হলো আফজাল খানের সমাধিসৌধ, যিনি জাহাঙ্গীরের রাজত্বকালে একজন ফার্সি কবি ছিলেন। পরবর্তীতে তিনি শাহ জাহানের রাজত্বকালে উজির হন। খান ১৬৩৯ সালে লাহোরে মারা যান এবং তাকে এখানে আগ্রায় সমাহিত করা হয়। সমাধিটি মক্কা শহরের দিকে মুখ করে নির্মিত।

## স্থাপত্য
স্থাপনাটির স্থাপত্য শৈলী বেশ ব্যতিক্রমী কারণ এর বিজাতীয় স্থাপত্য শৈলী এবং সাধারণ সুলতানি আমলের অসামঞ্জস্যপূর্ণ গম্বুজ।

 প্রতিকূল আবহাওয়ার কারণে টাইলস থেকে বিভিন্ন ধরণের এনামেল রং চটে গেছে। সম্মুখভাগে নির্মাতারা কংক্রিটের ওজন কমানোর জন্য মাটির পাত্র ব্যবহার করেছিলেন, যা মূলত রোম এবং মিশরে অনুসরণ করা হতো।

এর ভেতরে দুটি কবর রয়েছে (আফজাল খান এবং তার স্ত্রী) এবং দেয়াল ও ছাদ উজ্জ্বল রঙে চিত্রিত। এটি যমুনা নদীর তীরের একটি চারবাগ শৈলীর বাগানের কেন্দ্রে অবস্থিত।


Damaged yet intricate pietra dura inlay work at Chini Ka Rauza 05.JPG|চিনি কা রওজার ক্ষতিগ্রস্ত কিন্তু সূক্ষ্ম পিয়েত্রা দুরা খোদাই কাজ
Interior of Chini Ka Rauza, Agra, India - October 2014.jpg|অভ্যন্তরীণ দৃশ্য


## আরও দেখুন
* আগ্রা দুর্গ
* ইতিমাদ-উদ-দৌলা
* তাজমহল
* আরামবাগ, আগ্রা

## তথ্যসূত্র

## নোট
* 
* 

## বহিঃসংযোগ

বিষয়শ্রেণী:মুঘল সমাধি
বিষয়শ্রেণী:১৬৩৫-এ এশিয়ায় প্রতিষ্ঠিত
বিষয়শ্রেণী:আগ্রা জেলার পর্যটন আকর্ষণ
বিষয়শ্রেণী:আগ্রার ভবন ও স্থাপনা
দিলাওয়ার খানের সমাধি ও মসজিদ

**দিলাওয়ার খানের সমাধি ও মসজিদ** হলো একটি দরগাহ এবং সাবেক মসজিদ, যা বর্তমানে আংশিক ধ্বংসপ্রাপ্ত অবস্থায় ভারতের মহারাষ্ট্র রাজ্যের পুণে জেলার রাজগুরুনগর (খেদ) (সাবেক খেদ)-এর একটি প্রাচীরবেষ্টিত কমপ্লেক্সে অবস্থিত। ১৬১৩ খ্রিষ্টাব্দে মুঘল সাম্রাজ্যের একজন সেনাপতি দিলাওয়ার খান মসজিদটি নির্মাণ করেছিলেন এবং এই সমাধিতে তার কবর রয়েছে। এই সমাধি ও সাবেক মসজিদ উভয়ই জাতীয় গুরুত্বের স্মৃতিস্তম্ভ হিসেবে স্বীকৃত, যা ভারতীয় পুরাতত্ত্ব সর্বেক্ষণ দ্বারা পরিচালিত হয়।

## সমাধি
সমাধিটি পাথর এবং চুনের আস্তর দিয়ে তৈরি। ভবনটি বর্গাকার এবং এর প্রতিটি দেয়ালে তিনটি করে খিলানের দুটি অনুভূমিক সারি রয়েছে। নিচের সারির কেন্দ্রীয় খিলান এবং উপরের সারির পাশের দুটি খিলান সূক্ষ্মভাবে খাঁজকাটা।

একটি গোলাকার স্তম্ভমূলের ওপর স্থাপিত একটি অর্ধগোলাকার গম্বুজ ভবনটির ওপর শোভা পাচ্ছে। ছাদের চার কোণে সমতল কিওস্ক বা ছোট মণ্ডপ রয়েছে। মূল প্রবেশপথের ওপরের একটি শিলালিপিতে দিলাওয়ার খানের পুত্রের তারিখ  হিসেবে নথিভুক্ত রয়েছে।

## মসজিদ
মসজিদটি কমপ্লেক্সের পশ্চিম প্রান্তে অবস্থিত। ১৬১৩ খ্রিষ্টাব্দে নিজাম শাহি সেনাপতি দিলাওয়ার খান কর্তৃক নির্মিত এই মসজিদটির আয়তন । এর সম্মুখভাগে তিনটি খাঁজকাটা খিলানযুক্ত প্রবেশপথ রয়েছে এবং খিলানের কোণগুলোতে পদ্মফুলের নকশা রয়েছে যা ভেতরের অংশে নিয়ে যায়। অষ্টভুজাকার দণ্ডবিশিষ্ট স্তম্ভের মাধ্যমে মসজিদের ভেতরটি তিনটি পথ এবং দুটি অংশে বিভক্ত। মসজিদটির ওপর একটি গম্বুজ রয়েছে যা একটি উঁচু বর্গাকার স্তম্ভমূলের ওপর দাঁড়িয়ে আছে। ২০২০ সালের হিসাব অনুযায়ী, মসজিদটি আংশিক ধ্বংসপ্রাপ্ত অবস্থায় ছিল।

## আরও দেখুন

* ভারতে ইসলাম
* ভারতের মসজিদের তালিকা
* মুম্বাই সার্কেলের জাতীয় গুরুত্বের স্মৃতিস্তম্ভের তালিকা

## তথ্যসূত্র

## বহিঃসংযোগ
* 
* 

বিষয়শ্রেণী:১৭শ শতাব্দীর ভারতের মসজিদ
বিষয়শ্রেণী:পুণে জেলার ভবন ও স্থাপনা
বিষয়শ্রেণী:মহারাষ্ট্রের দরগাহ
বিষয়শ্রেণী:মহারাষ্ট্রের জাতীয় গুরুত্বের স্মৃতিস্তম্ভ
বিষয়শ্রেণী:ভারতের গম্বুজ বিশিষ্ট মসজিদ
বিষয়শ্রেণী:১৬১০-এর দশকে নির্মিত মসজিদ
বিষয়শ্রেণী:মহারাষ্ট্রের মসজিদ
বিষয়শ্রেণী:মুঘল মসজিদ
বিষয়শ্রেণী:মুঘল সমাধি
বিষয়শ্রেণী:১৬১৩-এ নির্মিত ধর্মীয় ভবন ও স্থাপনা
বিষয়শ্রেণী:ভারতের সমাধি
বিষয়শ্রেণী:ভারতের মসজিদের ধ্বংসাবশেষ
ফিরোজ খানের সমাধি

**ফিরোজ খানের সমাধি** হলো আগ্রায় অবস্থিত মুঘল আমলের একটি সমাধি। এটি একটি জাতীয় গুরুত্বের স্মৃতিস্তম্ভ হিসেবে তালিকাভুক্ত।

## ইতিহাস
ফিরোজ খান খাজা সারা ছিলেন জাহাঙ্গীর এবং শাহ জাহানের রাজত্বকালের একজন অভিজাত ব্যক্তি। তিনি তার জীবদ্দশাতেই নিজের জন্য এই সমাধিটি নির্মাণ করেছিলেন এবং ১৬৪৭ সালে তার মৃত্যুর পর তাকে এখানেই সমাহিত করা হয়।

## বর্ণনা
সমাধিসৌধটি সম্পূর্ণ লাল বেলেপাথর দিয়ে নির্মিত। এর নকশা অষ্টভুজাকার, যার পূর্ব দিকে একটি প্রবেশদ্বার সংযুক্ত রয়েছে। এটি একটি দোতলা কাঠামো, যার নিচতলাটি একটি সহায়ক তলা হিসেবে ব্যবহৃত হয় এবং সেখানেই মূল কবরটি অবস্থিত।

পূর্ব দিকের প্রবেশদ্বারটি একটি জমকালো দোতলা কাঠামো। একটি প্রশস্ত সিঁড়ি প্রবেশপথের দিকে নিয়ে গেছে।

সমাধিটি একটি বাগানের মধ্যে অবস্থিত ছিল, যার পূর্ব দিকে একটি জলাধার ছিল।

## তথ্যসূত্র

বিষয়শ্রেণী:উত্তরপ্রদেশের সমাধি
বিষয়শ্রেণী:উত্তরপ্রদেশের জাতীয় গুরুত্বের স্মৃতিস্তম্ভ
বিষয়শ্রেণী:মুঘল সমাধি
বিষয়শ্রেণী:আগ্রার ভবন ও স্থাপনা
মনিক চিবা

**মনিক চিবা** (জন্ম ১৯৬৯) তিনি একজন নিয়ন্ত্রণ তত্ত্ববিদ, তিনি হাওয়াই বিশ্ববিদ্যালয়ের মানোয়া ক্যাম্পাসে গণিতের অধ্যাপক হিসেবে কর্মরত। নিয়ন্ত্রণ তত্ত্বের ওপর তাঁর গবেষণার বিষয়বস্তু হলো একক গতিপথের তত্ত্ব এবং স্বয়ংক্রিয় ডুবোযানের নিয়ন্ত্রণে এর প্রয়োগ। তিনি হাওয়াইতে কোভিড-১৯-এর বিস্তারের পূর্বাভাস এবং মডেলিংয়ের ক্ষেত্রেও নিয়ন্ত্রণ তত্ত্ব প্রয়োগ করেছেন।

## শিক্ষা ও কর্মজীবন
চিবার বাবা ও মা হলেন যথাক্রমে মিরেক এবং জানা চিবা, তাঁরা চেক নাগরিক ছিলেন, কিন্তু সুইজারল্যান্ডের জেনেভায় তাঁরা স্থায়ীভাবে বসবাস শুরু করেন। চিবা ১৯৯৭ সালে ফ্রান্সের দিজোঁর বার্গাণ্ডি বিশ্ববিদ্যালয় থেকে পিএইচডি ডিগ্রি অর্জন করেন, সেইসময় তিনি জেনেভা বিশ্ববিদ্যালয়ে সহকারী শিক্ষক হিসেবে কাজ করছিলেন। তাঁর গবেষণাপত্রের শিরোনাম ছিল *উপ-রিম্যানিয়ান জ্যামিতিতে মার্টিনেট কেস* (), তিনি বার্নার্ড বোনার্ডের তত্ত্বাবধানে গবেষণা করেছিলেন।

তিনি পিয়ের অ্যাণ্ড মারি কুরি বিশ্ববিদ্যালয়, হার্ভার্ড বিশ্ববিদ্যালয়, আইএনআরআইএ সোফিয়া অ্যান্টিপোলিস, প্রিন্সটন বিশ্ববিদ্যালয় এবং  সান্তা ক্রুজের ক্যালিফোর্নিয়া বিশ্ববিদ্যালয়ে পোস্টডক্টরাল গবেষণা করেন। এরপর তিনি ২০০২ সালে হাওয়াই বিশ্ববিদ্যালয়ের অনুষদে যোগ দেন।  এবং ২০১২ সালে পূর্ণ অধ্যাপক পদে পদোন্নতি লাভ করেন।

## বই
চিবা হলেন *একক গতিপথ এবং নিয়ন্ত্রণ তত্ত্বে তাদের ভূমিকা* (; বার্নার্ড বোনার্ডের সাথে সহ লেখন, স্প্রিংগার, ২০০৩) বইটির লেখক।

## স্বীকৃতি
২০১৪ সালে, জাপানের চাইবা বিশ্ববিদ্যালয় চিবা-কে তাদের বিজ্ঞান ও প্রভাষক পুরস্কার প্রদান করে। তিনি ২০২৫ সালে কলেজ বা বিশ্ববিদ্যালয়ে গণিত শিক্ষাদানে বিশিষ্টতার জন্য ডেবোরা এবং ফ্র্যাঙ্কলিন হাইমো পুরস্কার লাভ করেন।

## তথ্যসূত্র




## বহিঃসংযোগ

* হোম পেজ

বিষয়শ্রেণী:নারী গণিতবিদ
বিষয়শ্রেণী:জীবিত ব্যক্তি
বিষয়শ্রেণী:১৯৬৯-এ জন্ম
তালিব আল-হাক

**আবু ইয়াহিয়া আবদুল্লাহ ইবনে ইয়াহিয়া ইবনে উমর ইবনে আসওয়াদ ইবনে আবদুল্লাহ ইবনে** **হারিস ইবনে মুয়াবিয়া ইবনে হারিস আল-কিন্দি** ছিলেন তৃতীয় মুসলিম গৃহযুদ্ধের সময় দক্ষিণ আরবে উমাইয়া খিলাফত বিরোধী একটি ইবাদি বিদ্রোহের নেতা। তিনি "**তালিব আল-হাক"** ( ) উপাধি দ্বারা অধিক পরিচিত ছিলেন। 

## জীবনী
তার জীবনের সম্পর্কে খুবই অল্প তথ্য সংরক্ষিত রয়েছে। জানা যায় যে, আবদুল্লাহ ইবনে ইয়াহিয়া কিন্দা গোত্রভুক্ত ছিলেন এবং তার জীবনের প্রথমদিকে ইয়েমেনের উমাইয়া গভর্নর তাকে পূর্ব হাজরামাউত অঞ্চলের কাজি (বিচারক) হিসেবে নিয়োগ দেন।   এই দায়িত্ব পালনকালে তিনি নিজের ধর্মভীরুতা ও শরিয়া আইনের কঠোর ব্যাখ্যার জন্য সুপরিচিত হয়ে ওঠেন এবং তিনি স্থানীয় উমাইয়া-বিরোধী গোষ্ঠীগুলোর সহানুভূতি অর্জন করেন।  বসরার ইবাদি খারিজি আন্দোলনের নেতা আবু উবায়দা মুসলিম ইবনে আবি কারিমা তাকে বিদ্রোহে উৎসাহিত করেন এবং তার কাছে অর্থ ও অস্ত্রসহ তার দুই শিষ্য আবু হামজা আল-মুখতার ও বালজ ইবন উকবা আল-আজদিকে প্রেরণ করেন। 

৭৪৫ সালের শেষ দিকে তৃতীয় ফিতনার সূচনার ফলে যখন উমাইয়া খিলাফত দুর্বল হয়ে পড়ে, তখন তিনি নিজেকে খলিফা ঘোষণা করেন। তিনি পার্শ্ববর্তী ওমানের ইবাদিদের সমর্থন লাভ করেন এবং হাদরামাউতের নিয়ন্ত্রণ গ্রহণ করে ৭৪৭ সালে ইয়েমেনের রাজধানী সানা দখল করেন।   সেখানে তিনি প্রাদেশিক কোষাগার স্থানীয় জনগণের মধ্যে বণ্টন করে দেন এবং পূর্বের প্রশাসনিক কর্মচারীদের বহাল রেখেই একটি নম্র ও ন্যায়পরায়ণ শাসনব্যবস্থা প্রতিষ্ঠা করেন।  এরপর পার্শ্ববর্তী অঞ্চলসমূহ থেকে ইবাদিরা তার পতাকার নিচে সমবেত হতে থাকলে তিনি “তালিব আল-হক” উপাধি নিয়ে ইবাদিদের ইমাম হিসেবে বাইয়াত গ্রহণ করেন। তার অনুসারীর সংখ্যা প্রায় ৩০,০০০ বলা হলেও এটি প্রকৃত সংখ্যা না হয়ে বরং বৃহৎ জনসমষ্টিকে বোঝাতে প্রচলিত একটি সংখ্যা হতে পারে।

৭৪৭ সালের মাঝামাঝি সময়ে আবু হামজা আল-মুখতারের নেতৃত্বে একটি ইবাদি বাহিনী ইসলামের দুই পবিত্র নগরী মক্কা ও মদিনা দখল করে এবং কিছু সময়ের জন্য বসরাও তালিব আল-হকের আনুগত্য স্বীকার করে।

এ ইবাদি বিদ্রোহের বিস্তার গৃহযুদ্ধে বিজয়ী উমাইয়া খলিফা দ্বিতীয় মারওয়ানকে উদ্বিগ্ন করে তোলে। তাই ৭৪৮ সালের জানুয়ারি মাসে তিনি তার জেনারেল আবদুল মালিক ইবনে আতিয়্যাকে ৪,০০০ সৈন্যের একটি বাহিনী সহকারে বিদ্রোহ দমনের জন্য প্রেরণ করেন।  উমাইয়ারা মদিনায় আবু হামজাকে পরাজিত ও হত্যা করে এবং হেজাজ অঞ্চলের নিয়ন্ত্রণ পুনরুদ্ধার করে। এরপর ৭৪৮ সালের মাঝামাঝি সময়ে তারা ইয়েমেনে আক্রমণ চালায়। তালিব আল-হাক সানা ত্যাগ করে জুরাশে উমাইয়াদের মোকাবিলা করেন। পরবর্তী যুদ্ধে তিনি পরাজিত ও নিহত হন। তার অবশিষ্ট অনুসারীরা শিবামে পালিয়ে যায়। এরপর বিদ্রোহী নেতার বিচ্ছিন্ন মাথা মারওয়ানের কাছে পাঠানো হয়। 

আব্দুল মালিক ইবন আতিয়া ইয়েমেনে পুনরায় খিলাফতের কর্তৃত্ব প্রতিষ্ঠা করতে সক্ষম হন। তবে অল্প সময়ের মধ্যেই তাকে প্রত্যাহার করা হলে তিনি হাজরামাউতে আবদুল্লাহ ইবন সাঈদ আল-হাদরামির নেতৃত্বে ইবাদিদের অবশিষ্ট শক্তির কর্তৃত্ব স্বীকার করতে বাধ্য হন। যদিও এই ইবাদি বিদ্রোহ শেষ পর্যন্ত সফল হয়নি, তবে এটি উমাইয়া শাসনের সামরিক শক্তিকে বিভক্ত করে ফেলে এবং পরবর্তীতে এটি আব্বাসীয় বিপ্লবে মারওয়ানের পরাজয়কে সহজতর করে তোলে।

## তথ্যসূত্র


## গ্রন্থপঞ্জি

* 
* 
* 

বিষয়শ্রেণী:উমাইয়া খিলাফতের বিরুদ্ধে বিদ্রোহ
বিষয়শ্রেণী:৭৪৮-এ মৃত্যু
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:৮ম শতাব্দীর খলিফা
হাজিরা মাকবারা

ভারতের বড়োদরায় অবস্থিত **হাজিরা** নামে পরিচিত এই সমাধিসৌধটিতে কুতুব-উদ-দীন মুহাম্মদ খানের সমাধি রয়েছে, যিনি আকবরের পুত্র ও উত্তরাধিকারী সেলিমের শিক্ষক ছিলেন। এছাড়াও এখানে তার পুত্র নওরং খানের সমাধি রয়েছে, যিনি আকবরের অধীনে গুজরাতে গুরুত্বপূর্ণ পদে অধিষ্ঠিত ছিলেন। কুতুব-উদ-দীন ছিলেন আকবরের দুধ-ভাই মির্জা আজিজ কোকার চাচা, যিনি ১৫৭৩ থেকে ১৫৮৩ খ্রিষ্টাব্দের মধ্যে তিনবার গুজরাতের গভর্নর ছিলেন। ১৫৮৩ সালে গুজরাত সালতানাতের শেষ সুলতান তৃতীয় মুজাফফর শাহ তাকে হত্যা করেন।

সমাধিসৌধটি একটি উঁচু অষ্টভুজাকার প্ল্যাটফর্মের ওপর নির্মিত, যার প্রধান দিকগুলোতে ছোট গেট এবং প্রতি পাশে পাঁচটি করে খিলান রয়েছে। এটি দিল্লির মুঘল সমাধিগুলোর শৈলীতে নির্মিত। মূল কবরটি একটি ভূগর্ভস্থ কক্ষে অবস্থিত এবং সমাধি কক্ষের ভেতরে একটি প্রতীকী কবর রয়েছে। সমাধি কক্ষের ভেতরে লিন্টেল, খিলান এবং পূর্ব দিকের দেয়ালের জালি কাজের ওপরে আরবি ভাষায় কুরআনের আয়াত খোদাই করা আছে। ছাদের ওপরের বিদ্যমান প্যারাপেট দেয়ালটি ইটের লাল রঙের 'মার্লন' নকশায় সজ্জিত, যার চিহ্ন এখনও স্পষ্ট। সমাধিকে ঘিরে থাকা নলাকার গম্বুজের নিচের অংশটি ইটের লাল রঙের ঘন প্লাস্টার দিয়ে ঢাকা ছিল।
 
সমাধিসৌধটিতে একটি দ্বৈত গম্বুজ রয়েছে এবং এটি একটি উদ্যান-সমাধি বলে মনে হয়। আধুনিক রাস্তার পশ্চিম দিকে অবস্থিত একটি বাওলি বা ধাপকুয়ো সম্ভবত বাগানে জল সরবরাহের জন্য ব্যবহৃত হতো।

## গ্যালারি

Qutbuddin Mahmad Khan's Tomb - Vadodara - Gujarat - DSC004.jpg|সমাধির প্রবেশদ্বারে থাকা ফলক
Image:Hazira side view.jpg|পাশ থেকে হাজিরার দৃশ্য
Image:Hazira Maqbara.jpg|সংস্কারকৃত হাজিরা


## তথ্যসূত্র

বিষয়শ্রেণী:বড়োদরার পর্যটন আকর্ষণ
বিষয়শ্রেণী:গুজরাতের সমাধিসৌধ
বিষয়শ্রেণী:মুঘল সমাধি
বিষয়শ্রেণী:গুজরাতের প্রত্নতাত্ত্বিক স্থান
বিষয়শ্রেণী:১৫৮৬-এ নির্মিত ভবন ও স্থাপনা
বিষয়শ্রেণী:১৫৮৬-এ ভারত
বিষয়শ্রেণী:গুজরাতের জাতীয় গুরুত্বের স্মৃতিস্তম্ভ
নাদিরা বেগমের সমাধি

**নাদিরা বেগমের সমাধি** () হলো পাকিস্তানের লাহোর শহরে অবস্থিত মুঘল আমলের একটি সমাধি, যেখানে মুঘল রাজকুমারী ও শাহজাদা দারা শিকোহের স্ত্রী নাদিরা বানু বেগমের কবর রয়েছে।

## পটভূমি
নাদিরা ছিলেন দারা শিকোহের স্ত্রী, যিনি ১৬৪০-এর দশকে লাহোরের গভর্নর হিসেবে দায়িত্ব পালন করেছিলেন। ১৬৫৯ সালে দারা মুঘল সিংহাসনের জন্য তার ভাই আওরঙ্গজেবের বিরুদ্ধে যুদ্ধ করছিলেন। দেওরাইয়ের যুদ্ধে দারার পরাজয়ের পর তিনি এবং তার স্ত্রী বোলান গিরিপথ হয়ে ইরানে পালিয়ে যাওয়ার চেষ্টা করেন, কিন্তু নাদিরা আমাশয় এবং ক্লান্তিতে মারা যান। যদিও দারার সৈন্যবাহিনী তখন অনেক কমে গিয়েছিল, তবুও তিনি তার অবশিষ্ট সৈন্যদের নির্দেশ দেন তার স্ত্রীর মৃতদেহ গিরিপথ থেকে লাহোরে নিয়ে যেতে, যাতে তাকে মিয়াঁ মীরের মাজারের কাছে সমাহিত করা যায়, যাকে তারা উভয়েই তাদের "আধ্যাত্মিক নির্দেশক" বলে মনে করতেন।

## ইতিহাস
ধারণা করা হয় যে, রণজিৎ সিংয়ের শাসনামলে এই সমাধি থেকে সমস্ত মূল্যবান মার্বেল এবং দামী পাথর লুট করা হয়েছিল, যার ফলে এটি "জরাজীর্ণ" অবস্থায় পড়ে থাকে। সমাধিটি "সমসাময়িক ধ্বংসাত্মক কর্মকাণ্ডের" শিকার, যা সমাধিসৌধের ওপর চটকদার গ্রাফিতি এবং "দেয়াল লিখনের কদর্য রূপ" থেকে স্পষ্ট বোঝা যায়।

## স্থাপত্য
অন্যান্য মুঘল সমাধিগুলোর বিপরীতে, যা সাধারণত বাগানের মাঝখানে নির্মিত হয়, এই সমাধির কোনো গম্বুজ নেই এবং এটি একটি নিচু জলাধারের মধ্যে নির্মিত হয়েছিল। সমাধিটি জলাধারের কেন্দ্রে একটি উঁচু প্ল্যাটফর্মের ওপর দাঁড়িয়ে আছে। জলাধারটি আকারে "২০০ বাই ২০০ মুঘল গজ" ছিল। পরবর্তীতে অবশ্য জলাধারটিকে একটি মুঘল উদ্যানে রূপান্তরিত করা হয়। জলাধারের কোণগুলো প্যাভিলিয়ন দ্বারা চিহ্নিত ছিল এবং উত্তর ও দক্ষিণ দিকে একটি রাজমিস্ত্রির সেতুর মাধ্যমে "বিশাল গেটওয়ে" দিয়ে সমাধিতে প্রবেশ করা যেত।

সেতুটি ত্রিশটি খিলানের ওপর দাঁড়িয়ে আছে। কেন্দ্রীয় কক্ষটি ১৪ ফুট প্রশস্ত এবং এটি একটি পরিক্রমণ পথ দ্বারা বেষ্টিত। বর্গাকার সমাধিটির প্রতিটি পাশে ৪৪ ফুট এবং এটি ৩২ ফুট ৬ ইঞ্চি লম্বা। প্রথম তলাটি ১৩ ফুট এবং বর্গাকার ছিদ্রযুক্ত জানালা দ্বারা পরিবেষ্টিত। উপরের তলায় পৌঁছানোর সিঁড়িগুলো উত্তর-পূর্ব এবং দক্ষিণ-পূর্ব কোণে অবস্থিত। কবরটি ৬ ফুট ১০ ইঞ্চি লম্বা, ২ ফুট ১০ ইঞ্চি চওড়া এবং ১ ফুট ৮ ইঞ্চি উঁচু। কবরের উত্তর দিকে মার্বেল স্ল্যাবের ওপর নাস্তালিক লিপিতে কুরআনের আয়াত খোদাই করা আছে।

## গ্যালারি

File:Princess Nadira Banu Begum.jpg|রাজকুমারী নাদিরা বানু বেগম
File:Nadira Begum Tomb.jpg|নাদিরা বানু বেগমের সমাধি
File:Tomb of Nadira Begum i.jpg|নাদিরা বেগমের সমাধি
File:Tomb of Nadira Begum iii.jpg|নাদিরা বেগমের কবর
File:Tomb of Nadira Begum ii.jpg|নাদিরা বেগমের সমাধির অভ্যন্তরীণ অংশ
File:Tomb of Nadira Begum iv.jpg|নাদিরা বেগমের সমাধির একটি জানালা
File:Tomb of Nadira Begum v.jpg|নাদিরা বেগমের সমাধির অলঙ্করণ
File:Tomb of Nadira Begum vi.jpg|নাদিরা বেগমের সমাধির উপরের তলায় যাওয়ার সিঁড়ি


## তথ্যসূত্র

বিষয়শ্রেণী:লাহোরের সমাধি
বিষয়শ্রেণী:পাঞ্জাব, পাকিস্তানের সমাধিসৌধ
বিষয়শ্রেণী:মুঘল সমাধি
বিষয়শ্রেণী:পাকিস্তানের মুঘল উদ্যান
বিষয়শ্রেণী:লাহোরের দর্শনীয় স্থান
শাহ কুলি খানের সমাধি

**শাহ কুলি খানের সমাধি** হলো ভারতের হরিয়ানা রাজ্যের নারনাউলে অবস্থিত একটি সমাধি। এটি নারনাউলের গভর্নর শাহ কুলি খানের শেষ বিশ্রামস্থল। এটি ১৬শ শতাব্দীতে নির্মিত হয়েছিল।

নারনাউলে মুঘল স্থাপত্যের গুটিকয়েক উদাহরণের মধ্যে এটি একটি এবং এটি একটি জাতীয় গুরুত্বের স্মৃতিস্তম্ভ।

## ইতিহাস
শাহ কুলি খান আকবরের রাজত্বকালে নারনাউলের মুঘল গভর্নর ছিলেন। সমাধিটি শাহ কুলি খান তার জীবদ্দশাতেই নির্মাণের আদেশ দিয়েছিলেন এবং এটি তার সম্পত্তির অংশ হিসেবেই ছিল।

## স্থাপত্য
অষ্টভুজাকার এই দ্বিতল সমাধিটি একটি উঁচু প্ল্যাটফর্মের ওপর অবস্থিত। এটি নির্মাণে লাল বেলেপাথরের পাশাপাশি কালো ও হলুদ মার্বেল ব্যবহার করা হয়েছে।

## অন্যান্য স্মৃতিস্তম্ভ

এই সমাধির পশ্চিম দিকে একটি বিশাল তোরণ রয়েছে যা 'ত্রিপোলিয়া গেট' নামে পরিচিত। শাহ কুলির ভাই ইসলাম কুলি খানের সমাধিটি এই সমাধি থেকে কিছুটা দূরে উত্তর-পূর্ব দিকে অবস্থিত। এটি ইটের তৈরি একটি ভবন যার স্থাপত্যশৈলী খুব একটা উল্লেখযোগ্য নয়।

## আরও দেখুন

* নারনাউলের ইতিহাস
* হরিয়ানার ইতিহাস

## তথ্যসূত্র

## বহিঃসংযোগ

* হরিয়ানা পর্যটন ওয়েবসাইটে বিস্তারিত

বিষয়শ্রেণী:হরিয়ানার সমাধি
বিষয়শ্রেণী:হরিয়ানার জাতীয় গুরুত্বের স্মৃতিস্তম্ভ
বিষয়শ্রেণী:মুঘল সমাধি
শাহ ইবন মিকাল

**শাহ ইবনে মিকাল** বা **আল-শাহ ইবনে মিকাল** ছিলেন মিকালি পরিবারের একজন ইরানি অভিজাত ব্যক্তি, যিনি খোরাসানের গভর্নর আবদুল্লাহ ইবনে তাহিরের সামরিক কমান্ডার হিসেবে দায়িত্ব পালন করেন। তবে শেষ জীবনে তিনি সরাসরি আব্বাসীয় খলিফাদের অধীনে দায়িত্ব পালন করেন।

## কর্মজীবন
তিনি ছিলেন মিকাল নামক এক সম্ভ্রান্ত ব্যক্তির পুত্র। মিকাল মূলত ইরাকি বংশোদ্ভূত ছিলেন; কিন্তু পরবর্তীতে সেখান থেকে চলে গিয়ে তিনি খুরাসানে স্থায়ীভাবে বসবাস শুরু করেন। মিকালের বংশপরিচয় অত্যন্ত গৌরবময় ছিল। তাঁর বংশধারা প্রাচীন সগদীয় শাসক দিভাশতিচের সাথে গিয়ে মেলে। এই কারণে শাহ এমন একটি পরিবারে জন্মগ্রহণ করেন, যেখানে রাজনৈতিক ও সামাজিক মর্যাদা উভয়ই সুপ্রতিষ্ঠিত ছিল। শাহের একজন ভাইও ছিল, যার নাম ছিল মুহাম্মদ ইবনে মিকাল। তাঁর কর্মজীবনের প্রারম্ভিক পর্যায়ে শাহ প তাঁর ভাই দুজনেই আবদুল্লাহ ইবন তাহির আল-খুরাসানির অধীনে গুরুত্বপূর্ণ ভূমিকা পালন করেন, যিনি তাহিরীয় শাসনামলে খুরাসানের গভর্নর ছিলেন। তখন তারা প্রশাসনিক ও সামরিক ক্ষেত্রে নিজেদের দক্ষতা প্রমাণিত করেন এবং স্থানীয়ভাবে প্রভাবশালী হয়ে ওঠেন। ৮৬৪/৮৬৫ সালের শাহের ভাই মুহাম্মদ এক যুদ্ধে নিহত হন। এই যুদ্ধটি রায় নগরীর নিকটে সংঘটিত হয়। তবে ভাইয়ের মৃত্যু শাহের জীবনে একটি গুরুত্বপূর্ণ মোড় এনে দেয়।

এর কিছুদিন পরেই আব্বাসীয় খিলাফতের দুই প্রতিদ্বন্দ্বী খলিফা আল-মুস্তাঈন ও আল-মু'তাজ্জের মধ্যে আব্বাসীয় গৃহযুদ্ধ (৮৬৫–৮৬৬) শুরু হয়। এই সংঘর্ষে শাহ অধিকাংশ ইরানি ও আরব গোষ্ঠীর মতো খলিফা আল-মুস্তাঈনের পক্ষ অবলম্বন করেন, যেখানে তুর্কি সামরিক কর্মকর্তাদের অধিকাংশই আল-মু'তাজ্জের পক্ষে অবস্থান নেয়। ৮৬৫ সালের ২০ মার্চ শাহ দুই সামরিক কর্মকর্তা বুন্দর তাবারি ও খালিদ ইবনে ইমরানকে সঙ্গে নিয়ে বাগদাদের নিকটে তুর্কি বাহিনীর বিরুদ্ধে যুদ্ধ করেন। কিন্তু এই যুদ্ধে তারা পরাজিত হন এবং পিছু হটতে বাধ্য হন। শেষ পর্যন্ত গৃহযুদ্ধে আল-মু'তাজ্জ বিজয়ী হন। তবে রাজনৈতিক বাস্তবতা বিবেচনায় শাহ ও আল-মুস্তাঈনের অন্য সমর্থকরা সফলভাবে তাদের আনুগত্য পরিবর্তন করে আল-মু'তাজ্জের পক্ষে যোগ দেন, যা তাদের পরবর্তী জীবনে টিকে থাকার জন্য গুরুত্বপূর্ণ ছিল।

৮৭০ সালে তাকে আলি ইবনে যায়দ আল-তালিবির বিদ্রোহ দমন করার জন্যে একটি বৃহৎ বাহিনীর নেতৃত্ব দিয়ে প্রেরণ করা হয়। তিনি সফলভাবে এই বিদ্রোহ দমন করতে সক্ষম হন। পরবর্তীতে জাঞ্জ বিদ্রোহ চলাকালীন ৮৮০ খ্রিস্টাব্দে শাহকে অশ্বারোহী বাহিনীর একজন কমান্ডার হিসেবে নিয়োগ দেওয়া হয়। জাঞ্জ বিদ্রোহ আব্বাসীয় খিলাফতের বিরুদ্ধে একটি দীর্ঘস্থায়ী ও ভয়াবহ বিদ্রোহ ছিল। 

এরপর শাহ সম্পর্কে তেমন কোনো নির্ভরযোগ্য তথ্য পাওয়া যায় না। ধারণা করা হয়, তিনি নবম শতাব্দীর শেষভাগে মৃত্যুবরণ করেন।

## পরিবার
শাহের একজন পুত্র ছিল, যার নাম ছিল মুহাম্মদ ইবন শাহ। ৮৯২ সালে আব্বাসীয় খলিফা আল-মুতাদিদ তাকে তার দেহরক্ষী বাহিনীর প্রধান হিসেবে নিয়োগ দেন। শাহের একজন ভাতিজাও ছিল, যার নাম আবদুল্লাহ মিকালি। তিনি শাহের ভাই মুহাম্মদের একমাত্র ছেলে ছিলেন। 

## তথ্যসূত্র


## গ্রন্থপঞ্জি

* 
* 
* 
* 

বিষয়শ্রেণী:আব্বাসীয় কর্মকর্তা
বিষয়শ্রেণী:আব্বাসীয় সেনাপতি
বিষয়শ্রেণী:৯ম শতাব্দীর ইরানি ব্যক্তি
বিষয়শ্রেণী:৯ম শতাব্দীতে জন্ম
বিষয়শ্রেণী:৯ম শতাব্দীতে মৃত্যু
সেলিম চিশতীর সমাধি

**সেলিম চিশতীর সমাধি** হলো ভারতের উত্তরপ্রদেশের ফতেপুর সিকরিতে অবস্থিত জামে মসজিদের চত্বরের ভেতরে অবস্থিত একটি সমাধিসৌধ। এটি সুফি সাধক সেলিম চিশতী (১৪৭৮ – ১৫৭২)-এর সমাধি রক্ষা করে, যিনি ফরিদউদ্দিন গঞ্জেশকারের একজন বংশধর ছিলেন এবং সিকরির শৈলশিরাস্থ একটি গুহায় বাস করতেন। ভারতে মুঘল স্থাপত্যের অন্যতম শ্রেষ্ঠ উদাহরণ হিসেবে বিবেচিত এই সমাধিসৌধটি ১৫৮০ এবং ১৫৮১ সালের দিকে আকবরের রাজত্বকালে নির্মিত হয়েছিল। এটি জেনানা রওজার কাছে ফতেপুর সিকরির রাজকীয় কমপ্লেক্সের সাথে তৈরি করা হয়। সেলিম চিশতীর প্রতি শ্রদ্ধার নিদর্শনস্বরূপ এটি নির্মাণ করা হয়েছিল, কারণ তিনি আকবরের পুত্র (সেলিম চিশতীর নামানুসারে যার নাম রাখা হয়েছিল জাহাঙ্গীর) জন্মের ভবিষ্যদ্বাণী করেছিলেন, যিনি পরবর্তীতে আকবরের উত্তরাধিকারী হিসেবে মুঘল সাম্রাজ্যের সিংহাসনে আরোহণ করেন। জামে মসজিদ এবং ফতেপুর সিকরির প্রাচীন শহরের সাথে এই সমাধিটিও ১৯৮৬ সালে ইউনেস্কো বিশ্ব ঐতিহ্যবাহী স্থানের অন্তর্ভুক্ত হয়।

## স্থাপত্য

সমাধিটি প্রায় ১ মিটার উঁচু একটি প্ল্যাটফর্মের ওপর নির্মিত হয়েছে, যেখানে প্রবেশপথের বারান্দায় যাওয়ার জন্য পাঁচটি সিঁড়ি রয়েছে। মূল সমাধি ভবনটি সব দিকে সূক্ষ্ম মার্বেল পর্দা দ্বারা ঘেরা এবং সমাধিটি মূল হলের মাঝখানে অবস্থিত, যার উপরে একটি অর্ধবৃত্তাকার গম্বুজ রয়েছে। মার্বেল ভবনটি চমৎকারভাবে খোদাই করা এবং এটি দেখতে হাতির দাঁতের মতো উজ্জ্বল। এর ভিত্তি জ্যামিতিক নকশায় সাজানো কালো এবং হলুদ মার্বেলের মোজাইক দ্বারা অলঙ্কৃত। একটি আবলুস কাঠের "ছাপরখাট" ঘেরা অংশ মার্বেল স্মৃতিস্তম্ভটিকে ঘিরে রেখেছে, যা সাধারণত সবুজ কাপড় দিয়ে ঢাকা থাকে। এর ওপরে মুক্তার মার কাজ করা একটি কাঠের চাদোয়া বিস্তৃত রয়েছে।

মূল কক্ষের দরজাটি জটিল আরবীয় নকশায় খোদাই করা এবং এতে কুরআনের আয়াত উৎকীর্ণ রয়েছে। অভ্যন্তরীণ অংশ বাদামী মার্বেল দ্বারা ঘেরা, অন্যদিকে কুরআনের আয়াত সংবলিত খোদাই করা প্যানেলগুলোর পটভূমি নীল রঙের। খোদাই করা এবং চিত্রিত সমাধি কক্ষের মেঝে সাদা মার্বেলের, যাতে রঙিন পাথর খোদাই করা হয়েছে। এই রঙিন পাথরগুলোর মধ্যে হীরা, রুবি বা পান্নার মতো মূল্যবান পাথরের টুকরোও ব্যবহৃত হয়েছে।

## গ্যালারি


Tomb of Salim Chisti1.JPG|সেলিম চিশতীর সমাধি
Ulama Salim Chisti.JPG|সমাধির সামনে একজন ওলামা
SC Sufis.JPG|ভবনের সামনে সুফি গায়কগণ
DargahofSC.JPG|ভবনের একটি নিকট দৃশ্য
Fatehpur Sikri near Agra 2016-03 img03.jpg|পার্শ্ব দৃশ্য
Inside work in Salim Chisti's tomb.jpg|ভেতরের কাজ


## তথ্যসূত্র

## বহিঃসংযোগ

*সেলিম চিশতীর সমাধি (বাইরের অংশ), ৩৬০ ডিগ্রি ভিউ
*শেখ সেলিম চিশতীর সমাধি

বিষয়শ্রেণী:উত্তরপ্রদেশের দরগাহ
বিষয়শ্রেণী:ফতেপুর সিকরি
বিষয়শ্রেণী:উত্তরপ্রদেশের সমাধিসৌধ
বিষয়শ্রেণী:আগ্রার দর্শনীয় স্থান
বিষয়শ্রেণী:আগ্রা জেলার ভবন ও স্থাপনা
বিষয়শ্রেণী:চিশতিয়া তরীকার ভবন ও স্থাপনা
বিষয়শ্রেণী:মুঘল সমাধি
বিষয়শ্রেণী:উত্তরপ্রদেশের সমাধি
শাহ নেওয়াজ খানের সমাধি

**শাহ নেওয়াজ খানের সমাধি** হলো ভারতের মধ্যপ্রদেশ রাজ্যের বুরহানপুরে অবস্থিত ১৭শ শতাব্দীর একটি মুঘল সমাধি। এটি একটি জাতীয় গুরুত্বের স্মৃতিস্তম্ভ হিসেবে তালিকাভুক্ত। নির্মাণে কালো পাথর ব্যবহারের কারণে এই সমাধিটি "কালো তাজমহল" নামেও পরিচিত।

## ইতিহাস
সমাধিটি মুঘল অভিজাত ব্যক্তি আবদুর রহিম খান-ই-খানান তার পুত্র শাহ নেওয়াজ খানের জন্য নির্মাণ করেছিলেন, যিনি ১৬১৮-১৬২০ সালের দিকে মারা যান। স্মৃতিস্তম্ভটি বুরহানপুরে খান-ই-খানার দাক্ষিণাত্যের মুঘল সুবাহদার (গভর্নর) হিসেবে নয় বছরের মেয়াদের সময়কার এবং এটি শহরে তার দ্বারা নির্মিত বেশ কয়েকটি স্থাপনার মধ্যে একটি। মিশেল এবং জেব্রোস্কি স্মৃতিস্তম্ভটির নির্মাণকাল ১৬১৯ সাল বলে উল্লেখ করেছেন।

## স্থাপত্য
সমাধিটি একটি দ্বিতল বর্গাকার কাঠামো যার চার কোণায় অষ্টভুজাকার মিনার রয়েছে। সমাধিটি দিল্লি সালতানাতের রাজকীয় শৈলীর পাশাপাশি দাক্ষিণাত্য এবং গুজরাতের প্রাদেশিক শৈলীর উপাদান গ্রহণ করেছে। এটি একটি বাগানের মাঝখানে অবস্থিত।

## তথ্যসূত্র

বিষয়শ্রেণী:মধ্যপ্রদেশের সমাধি
বিষয়শ্রেণী:মুঘল সমাধি
বিষয়শ্রেণী:বুরহানপুর
বিষয়শ্রেণী:মধ্যপ্রদেশের জাতীয় গুরুত্বের স্মৃতিস্তম্ভ
শাহ কুলি খান (গভর্নর)

**শাহ কুলি খান** ছিলেন ১৬শ শতাব্দীর একজন মুঘল কর্মকর্তা, নবাব (গভর্নর) এবং শিল্পের পৃষ্ঠপোষক। শাহ কুলি ভারতের হরিয়ানার নারনাউলে মুঘল নবাব হিসেবে দায়িত্ব পালন করেছিলেন এবং উক্ত রাজ্যে বেশ কিছু ঐতিহাসিক স্থান নির্মাণের জন্য তিনি বিশেষভাবে পরিচিত।

## জীবনী

শাহ কুলি খান ১৬শ শতাব্দীতে মুঘল সাম্রাজ্যের শাসক শ্রেণির একজন সদস্য ছিলেন। যুবক বয়সে শাহ কুলি ছিলেন বৈরাম খাঁর একজন অনুসারী। বৈরাম খাঁ ছিলেন একজন শক্তিশালী অভিজাত ব্যক্তি যিনি সম্রাট আকবরের রাজত্বকালের শুরুর দিকে মুঘল সাম্রাজ্যের অভিভাবক (regent) হিসেবে দায়িত্ব পালন করেছিলেন। বৈরাম খাঁর সাথে এই সম্পর্কের কারণে শাহ কুলি মুঘল দরবারে ব্যাপক প্রভাব ও আনুকূল্য লাভ করতে সক্ষম হন।

### সামরিক জীবন
১৫৫০-এর দশকে মুঘল এবং সুরি সাম্রাজ্যের মধ্যে ধারাবাহিক যুদ্ধ শুরু হয়। শাহ কুলি খান যুদ্ধের সময় মুঘল সেনাবাহিনীর সাথে নিযুক্ত ছিলেন এবং যুদ্ধে নিজের বীরত্বের স্বাক্ষর রাখেন। ১৫৫৬ সালের ঐতিহাসিক পানিপথের দ্বিতীয় যুদ্ধে শাহ কুলি রাজা হেমুর বিরুদ্ধে যুদ্ধ করেন এবং তাকে আহত করেন। এই যুদ্ধটি মুঘল সাম্রাজ্যের জন্য একটি নির্ণায়ক বিজয় ছিল এবং সম্রাট আকবর এই বিজয়ে শাহ কুলির ভূমিকার জন্য তার প্রশংসা করেন এবং তাকে প্রচুর ধন-সম্পদ, উপাধি ও জমি প্রদান করেন।

### নারনাউলের গভর্নর
১৫৭০-এর দশকে শাহ কুলি খানকে নারনাউলের মুঘল গভর্নর হিসেবে নিযুক্ত করা হয়। গভর্নর হিসেবে দায়িত্ব পালনকালে শাহ কুলি তার শাসিত অঞ্চল জুড়ে একটি বিশাল নির্মাণ কর্মসূচি শুরু করেন।

তার প্রথম বড় প্রকল্প ছিল হরিয়ানার নারনাউলে নিজের সম্মানে একটি সমাধি নির্মাণ করা। মুঘল স্থাপত্যশৈলীর একটি চমৎকার উদাহরণ হিসেবে স্বীকৃত এই সমাধিটি ১৫৭৪ থেকে ১৫৭৫ সালের মধ্যে নির্মিত হয়েছিল। সমাধিতে একটি পরিকল্পিত বাগান ছিল এবং এটি শাহ কুলির গভর্নরের এস্টেটের অংশ ছিল।

নিজের সমাধি নির্মাণের পনেরো বছর পর, ১৫৮৮-৮৯ সালে শাহ কুলি খান নিজের জন্য একটি প্রাসাদ নির্মাণ শুরু করেন। এই ভবনটি পরবর্তীতে জল মহল নামে পরিচিতি লাভ করে। প্রাসাদটি একটি কৃত্রিম হ্রদের মাঝখানে নির্মিত হয়েছিল এবং এটি শিল্পকর্ম ও খোদাই দ্বারা সুসজ্জিত। এমন একটি খোদাই করা নকশা ছিল যেখানে প্রায় চল্লিশ বছর আগে রাজা হেমুর ওপর শাহ কুলি খানের বিজয়ের প্রশংসা করা হয়েছিল।

মৃত্যুর আগে শাহ কুলি খান (যিনি তার উদারতার জন্য পরিচিত ছিলেন) তার সম্পদের সিংহভাগ তার পারিষদদের দান করে দেন। ধারণা করা হয় যে, মুঘল সাম্রাজ্যের উত্তরাধিকার আইন এড়ানোর জন্য তিনি এই দানের পথ বেছে নিয়েছিলেন। তার কোনো উত্তরাধিকারী ছিল না। তাকে শাহ কুলি খানের সমাধিতে সমাহিত করা হয়।

## আরও দেখুন

* হরিয়ানার ইতিহাস

## তথ্যসূত্র

বিষয়শ্রেণী:মুঘল অভিজাত
বিষয়শ্রেণী:১৬শ শতাব্দীর অভিজাত ব্যক্তি
বিষয়শ্রেণী:১৬শ শতাব্দীর মুঘল সাম্রাজ্যের ব্যক্তি
হাকিমদের সমাধি

**হাকিমদের সমাধি** (; *"হাকিমো কা মাকবারা"*) হলো পাকিস্তানের হাসান আবদাল শহরে গুরুদ্বারা পাঞ্জা সাহেবের বিপরীতে অবস্থিত ১৬শ শতাব্দীর একটি সমাধি। এই সমাধি কমপ্লেক্সের মধ্যে লালা রুখের সমাধিও অন্তর্ভুক্ত, যা ঐতিহাসিকভাবে একজন মুঘল রাজকুমারীর বলে মনে করা হয়। সমাধিটি মুঘল দরবারের দুই চিকিৎসক বা হাকিম ভাই—হাকিম আব্দুল ফাতাহ গিলানি মাসিউদ্দিন এবং হাকিম হুমায়ুন খাজা গিলানির জন্য নির্মিত হয়েছিল।

## ইতিহাস
সমাধিটি নির্মাণের আদেশ দিয়েছিলেন মুঘল সম্রাট আকবরের মন্ত্রী এবং নির্মাণ তত্ত্বাবধায়ক খাজা শামসুদ্দিন খওয়াফি। খাজা ১৫৮১ থেকে ১৫৮৩ সালের মধ্যে এটি নিজের জন্য নির্মাণ করতে চেয়েছিলেন, কিন্তু ১৫৯৭ সালে সম্রাট আকবরের আদেশে রাজকীয় দুই 'হাকিমকে' এখানে সমাহিত করা হয়। আকবর কাশ্মীর সফর থেকে ফেরার পথে এই স্থানটি পরিদর্শন করেছিলেন।

## স্থাপত্য

সমাধিটি পরিকল্পনায় অষ্টভুজাকার এবং একটি দ্বিতল কাঠামো। সমাধির প্রতিটি প্রধান দিকে একটি করে বড় পারস্য শৈলীর *[[আইওয়ান]]* প্রবেশদ্বার খিলান রয়েছে, যা উভয় তলার উচ্চতা জুড়ে বিস্তৃত। বড় আইওয়ানগুলোর উভয় পাশে ৪টি ছোট কুলুঙ্গি রয়েছে—যেগুলোও পারস্য শৈলীতে নির্মিত। সমাধির সামনে একটি ছোট মাছের পুকুর রয়েছে।

## তথ্যসূত্র

বিষয়শ্রেণী:পাকিস্তানের পাঞ্জাবের ভবন ও স্থাপনা
বিষয়শ্রেণী:পাঞ্জাব, পাকিস্তানের সমাধিসৌধ
বিষয়শ্রেণী:পাঞ্জাব, পাকিস্তানের স্মৃতিস্তম্ভ ও স্মারক
বিষয়শ্রেণী:মুঘল সমাধি
শামশের খানের সমাধি (বটালা)

**শামশের খানের সমাধি** হলো ভারতের পাঞ্জাব রাজ্যের বটালায় অবস্থিত একটি সমাধিসৌধ এবং ঐতিহাসিক স্থান। ১৬শ শতাব্দীতে নির্মিত এই স্থাপনাটি মুঘল স্থাপত্যের একটি অনন্য নিদর্শন। একটি উঁচু প্ল্যাটফর্মের ওপর অবস্থিত এই সমাধিটি পরিকল্পনায় অষ্টভুজাকার এবং এর প্রতিটি পাশে খিলানের দুটি সারি রয়েছে। এর উপরে একটি নিচু গম্বুজ বিদ্যমান। এটি একটি জাতীয় গুরুত্বের স্মৃতিস্তম্ভ হিসেবে তালিকাভুক্ত।

## পটভূমি
দক্ষিণ দিকের সমাধির প্রবেশদ্বারের কাছে খোদাই করা একটি লিপি অনুসারে, শামশের খান ১৫৮৯–৯০ সালে সম্রাট আকবরের রাজত্বকালে বটালায় একটি জলাধার, একটি মসজিদ এবং একটি বাগান নির্মাণ করেছিলেন। যদিও সেখানে সমাধির কোনো উল্লেখ নেই, তবে ধারণা করা হয় এটি একই সময়ে নির্মিত হয়েছিল।

শামশের খানের পরিচয় সম্পর্কে খুব বেশি তথ্য পাওয়া যায় না। সমসাময়িক একমাত্র উৎস *[[মুনতাখাবুত তাওয়ারিখ]]*-এ তার নামের উল্লেখ পাওয়া যায়, যেখানে বলা হয়েছে যে তিনি একজন খোজা ছিলেন এবং ১৫৭৭–৭৮ সালে রাজকোষের তত্ত্বাবধায়ক হিসেবে দায়িত্ব পালন করেছিলেন। পরবর্তী উৎসগুলোতে তাকে বিভিন্নভাবে আকবরের দুধ-ভাই বা একজন রাজপুত হিসেবে বর্ণনা করা হয়েছে। তবে সমাধির শিলালিপিতে তাকে এমন কোনো পরিচয়ে চিহ্নিত করা হয়নি।

## বিবরণ

সমাধিটি মুঘল স্থাপত্যের একটি উদাহরণ। এটি ৩৪ × ৩৯ মিটার পরিমাপের একটি প্ল্যাটফর্মের ওপর অবস্থিত। প্ল্যাটফর্মের প্রতিটি কোণায় একটি করে বৃত্তাকার বুরুজ রয়েছে, যার উপরে ছোট গম্বুজ বিদ্যমান। প্ল্যাটফর্মের চারপাশে একটি নিচু দেয়াল রয়েছে এবং এর পশ্চিম দিকে একটি *[[মিহরাব]]* (নামাজের স্থান) খোদাই করা আছে। দক্ষিণ দিকের প্রবেশপথ দিয়ে প্ল্যাটফর্মে প্রবেশ করা যায়।

সমাধিসৌধটির পরিকল্পনা একটি অনিয়মিত অষ্টভুজাকার, যার বাহুগুলোর দৈর্ঘ্য পর্যায়ক্রমে পরিবর্তিত হয়। সম্মুখভাগের প্রতিটি পাশে সূচালো খিলান দ্বারা গঠিত কুলুঙ্গির দুটি তলা রয়েছে। ৬ মিটার দৈর্ঘ্যের ছোট বাহুগুলোতে অর্ধ-অষ্টভুজাকার কুলুঙ্গি রয়েছে, অন্যদিকে প্রায় ৮.৩ মিটার দৈর্ঘ্যের বড় বাহুগুলোতে আয়তাকার কুলুঙ্গি দেখা যায়। বড় বাহুগুলো দিকনির্দেশক মূল বিন্দুগুলোর সাথে সামঞ্জস্যপূর্ণ। খিলানগুলোর স্প্যান্ড্রেল অংশ আরবীয় নকশায় সজ্জিত এবং প্রতিটি খিলানের উভয় পাশে প্যানেলের দুটি সারি রয়েছে।

ভবনটির ওপরের অংশ বরাবর একটি প্যারাপেট দেয়াল রয়েছে এবং প্যারাপেটসহ এর উচ্চতা ১০.৪ মিটার। এটি একটি গম্বুজের মাধ্যমে মুকুটিত, যা প্রায় ১.৬ মিটার উঁচু একটি ড্রামের ওপর স্থাপিত। সমাধিতে প্রবেশের পথটি দক্ষিণ দিকে এবং সেখানে লাল বেলেপাথরে খোদাই করা সমাধির শিলালিপিটি রয়েছে। অভ্যন্তরীণ কক্ষটি একটি নিয়মিত অষ্টভুজ, যার প্রতিটি বাহু প্রায় ৩ মিটার। সমাধিসৌধের ভেতর এবং বাইরে উভয় অংশেই একসময় ফুল, জ্যামিতিক এবং ক্যালিগ্রাফিক নকশা করা ছিল। বর্তমানে ভেতরের নকশাগুলো টিকে থাকলেও বাইরের অংশে কেবল তার কিছু চিহ্ন অবশিষ্ট আছে। গম্বুজের নিচের অংশের তলদেশে স্বস্তিকা চিহ্নের একটি নকশা দেখা যায়।

## তথ্যসূত্র
### উদ্ধৃতি

### গ্রন্থপঞ্জি
* 

## বহিঃসংযোগ

* সমাধির কিছু আলোকচিত্র

বিষয়শ্রেণী:ভারতের গম্বুজ
বিষয়শ্রেণী:পাঞ্জাবের জাতীয় গুরুত্বের স্মৃতিস্তম্ভ
বিষয়শ্রেণী:মুঘল সমাধি
বিষয়শ্রেণী:ভারতের সমাধি
শাহদারা বাগ

**শাহদারা বাগ** (; ; ) হলো পাকিস্তানের পাঞ্জাব প্রদেশের লাহোরে অবস্থিত একটি ঐতিহাসিক এলাকা। এটি ইরাবতী নদীর পশ্চিম তীরে, লাহোরের প্রাচীরবেষ্টিত শহরের ঠিক বিপরীতে অবস্থিত। এখানে বেশ কিছু মুঘল আমলের স্মৃতিস্তম্ভ রয়েছে, যার মধ্যে রয়েছে জাহাঙ্গীরের সমাধিসৌধ, আকবরী সরাই, আসিফ খানের সমাধি, নূর জাহানের সমাধি এবং কামরান মির্জার বারাদারি।

## ইতিহাস

শাহদারা শব্দটির অর্থ "রাজাদের পথ বা প্রবেশদ্বার" হিসেবে অনুবাদ করা যেতে পারে।  অর্থ  এবং  অর্থ । ১৫শ শতাব্দীতে মুঘল সাম্রাজ্যের সময় শাহদারা ছিল লাহোরের প্রবেশদ্বার। এখানে বেশ কিছু ঐতিহাসিক মুঘল স্থাপত্য নিদর্শন রয়েছে। এগুলোর মধ্যে রয়েছে আকবরী সরাই, জাহাঙ্গীরের সমাধিসৌধ এবং তার শ্যালক আসিফ খানের সমাধি। শাহদারা বাগের কামরান মির্জার বারাদারিও (*কামরান কি বারাদারি*) অত্যন্ত সুপরিচিত। যদিও এই স্থাপনাটি মূলত ইরাবতী নদীর তীরে নির্মিত হয়েছিল, কিন্তু নদীর গতিপথ পরিবর্তনের ফলে এটি বর্তমানে নদীর মাঝখানে একটি দ্বীপে পরিণত হয়েছে।

এই ছোট উদ্যানটিতে মুঘল রাজকুমারী দোহিতা উন নিসা বেগমের (১৬৫১-১৬৯৭) সমাধিও রয়েছে।

## পরিবহন
শাহদারা বাগ রেলওয়ে স্টেশন শাহদারা এবং এর আশেপাশের এলাকার প্রধান রেলসেবা প্রদান করে। ইরাবতী নদীর উত্তর তীরে শাহদারা মেট্রোবাস টার্মিনাল স্টেশন অবস্থিত।

## গ্যালারি

File:Main Entrance of Akbari Sarai.jpg |আকবরী সরাই
File:Tomb of Jahangir Lahore Pakistan.jpg|জাহাঙ্গীরের সমাধিসৌধের অভ্যন্তরীণ দৃশ্য
File:Tomb of Asif Khan 01.jpg|আসিফ খানের সমাধি


## আরও দেখুন
* লাহোরের পার্ক ও উদ্যানসমূহের তালিকা
* পাকিস্তানের পার্ক ও উদ্যানসমূহের তালিকা
* করাচির পার্ক ও উদ্যানসমূহের তালিকা
*আসিফ খানের সমাধি
*জাহাঙ্গীরের সমাধিসৌধ
*মাজারে ইকবাল
*নূর জাহানের সমাধি

## তথ্যসূত্র

বিষয়শ্রেণী:রবি টাউন
বিষয়শ্রেণী:পাকিস্তানের মুঘল উদ্যান
বিষয়শ্রেণী:মুঘল সমাধি
বিষয়শ্রেণী:লাহোরের শহরতলি
আবুল মুকরি ইবনে মুসা ইবনে জুরারা

**আবুল মুকরি ইবনে মুসা ইবনে জুরারা** () ছিলেন আরজেনের সর্বশেষ জুরারীয় আমির। আরজেন উচ্চ মেসোপটেমিয়া (আরবিতে *আল-জাজিরা* ) ও আর্মেনিয়ার সীমান্তে অবস্থিত ছিল এবং এই দুটি অঞ্চল তৎকালীন আব্বাসীয় খিলাফতের প্রদেশ ছিল।

## জীবনী
তিনি ছিলেন মূসা ইবন জুরারার পুত্র, যিনি আর্জেনের প্রথম পরিচিত জুরারীয় শাসক ছিলেন। তার মা ছিলেন খ্রিস্টান আর্মেনীয় রাজপুত্র দ্বিতীয় বাগারাত বাগরাতুনির বোন। এই বাগরাতুনির শাসিত তারোন প্রদেশটি মুসার নিজস্ব আর্জেন অঞ্চলের সীমানা সংলগ্ন ছিল। আর্জেন ছিল আর্জানেন (আর্মেনীয: আঘ্‌জ্‌নিক) জেলার রাজধানী এবং তা দিয়ার বকরের জাজিরা উপ-প্রদেশের অন্তর্ভুক্ত ছিল।

পিতার মৃত্যুর পর আবুল মুকরি তার উত্তরসূরি হন। দিয়ার বকর অঞ্চলে প্রভাবশালী শাইবানিদের হুমকি থেকে নিজের রাজ্য রক্ষা করার জন্য তিনি আরেক শক্তিশালী আর্মেনীয় রাজবংশ ভাসপুরাকানের আরৎসরুনির সাথে ঘনিষ্ঠ জোট গড়ে তোলেন। তিনি এক আরৎসরুনি রাজকন্যাকে বিয়ে করেন এবং এমনকি গোপনে খ্রিস্টধর্মও গ্রহণ করেন।

তবে একই সময়ে তিনি আনুষ্ঠানিকভাবে দিয়ার বকরের শাইবানি শাসক ঈসা ইবন আল-শায়খের অধীনস্থ হিসেবেই থেকে যান এবং বিভিন্ন সংঘর্ষে তাকে সমর্থন করতে বাধ্য হন।  ফলে ৮৬৬ খ্রিস্টাব্দের ডিসেম্বর মাসে যখন ঈসাকে ফিলিস্তিনের গভর্নর নিযুক্ত করা হয়, তখন তার প্রতিনিধি হিসেবে আবুল-মুকরিকে প্রশাসনের দায়িত্ব গ্রহণের জন্য রামাল্লায় পাঠানো

প্রায় ৮৭৯/৮০ সালের দিকে ঈসা ও আবুল মুকরি স্থানীয় শক্তিশালী নেতা; যেমন খারিজি নেতা ইসহাক ইবন আইয়ুব ও তাগলিবি প্রধান হামদান ইবন হামদুনের সঙ্গে একত্র হয়ে তুর্কি শাসক ইসহাক ইবন কুন্দাজিকের বিরুদ্ধে জোট গঠন করেন। ইবনে কুন্দাজীক তখন মসুল শাসন করতেন এবং পুরো আল-জাজিরা অঞ্চলের উপর আধিপত্য বিস্তারের আকাঙ্ক্ষা পোষণ করতেন। এই জোট প্রথমদিকে তাকে পরাজিত করতে সক্ষম হয়; কিন্তু পরে খলিফার কাছ থেকে দিয়ার রাবিয়া ও আর্মেনিয়ার গভর্নর হিসেবে নিয়োগ পাওয়ার মাধ্যমে ইবনে কুন্দজীকের অবস্থান শক্তিশালী হয়ে ওঠে।

এরপর ঈসা ও আবুল মুকরি ২০০,০০০ স্বর্ণমুদ্রা খাজনা প্রদানের মাধ্যমে নিজেদের রাজ্যের স্বীকৃতি আদায় করে শান্তি স্থাপন করেন। ইবন কুন্দাজীক প্রথমে এটি মেনে নিলেও ৮৮০/৮১ সালে তার বিরুদ্ধে আবার জোট গঠিত হয় এবং পুনরায় যুদ্ধ শুরু হয়। এবার ৮৮১ সালের এপ্রিল/মে মাসে সংঘটিত যুদ্ধে ইবনে কুন্দাজীক বিজয়ী হন।  এরপর তিনি তার প্রতিপক্ষদের আমিদের দিকে পিছু হটতে বাধ্য করেন এবং পরে তিনি আমিদও অবরোধ করেন। পরবর্তীতে কিছু অনির্ধারিত ছোটখাটো সংঘর্ষ চলতে থাকে এবং ৮৮২/৮৩ সালে ঈসার মৃত্যুর সময় পর্যন্ত পরিস্থিতির কোনো চূড়ান্ত সমাধান হয়নি। এই সময়ে ইবনে কুন্দাজীক আব্বাসীয়দের সিরিয়া পুনর্দখলের প্রচেষ্টায় জড়িয়ে পড়েন, যা তুলুনিদের থেকে মিশর ও সিরিয়া পুনরুদ্ধার অভিযানের অংশ ছিল।

আনুমানিক ৮৯০ সালের দিকে ঈসা ইবনে আল-শায়খের উচ্চাকাঙ্ক্ষী পুত্র আহমদের হাতে আবুল মুকরি বন্দী হন। আহমদ তাকে কারারুদ্ধ করেন এবং জুরারীয় রাজ্য দখল করে নেন।

## তথ্যসূত্র


## গ্রন্থপঞ্জি

* 
* 
* 
* 

বিষয়শ্রেণী:আমির
বিষয়শ্রেণী:মুসলিম শাসক
বিষয়শ্রেণী:৯ম শতাব্দীর আরব ব্যক্তি
বিষয়শ্রেণী:৯ম শতাব্দীর মধ্যপ্রাচ্যের রাজশাসক
বিষয়শ্রেণী:৯ম শতাব্দীর আব্বাসীয় খিলাফতের ব্যক্তি
ওয়াজিহউদ্দিনের সমাধি

**ওয়াজিহউদ্দিনের সমাধি** বা **হযরত ওয়াজিহউদ্দিন দরগাহ** হলো ভারতের আহমেদাবাদের খানপুর এলাকায় অবস্থিত সুফি সাধক ওয়াজিহউদ্দিন আলভির একটি সমাধি।

## ইতিহাস ও স্থাপত্য

ওয়াজিহউদ্দিন আলভি গুজরাতি ১৫০৪ সালে আহমেদাবাদে সুফি পণ্ডিত ও আইনবিদদের একটি পরিবারে জন্মগ্রহণ করেন, যারা গুজরাতের সুলতানদের পৃষ্ঠপোষকতা লাভ করতেন। ১৫২৮ সালে তিনি 'আলভি মাদ্রাসা' প্রতিষ্ঠা করেন, যা দেড় শতাব্দীরও বেশি সময় ধরে আহমেদাবাদের সবচেয়ে উল্লেখযোগ্য ইসলামি শিক্ষা কেন্দ্র ছিল। যৌবনে তিনি বেশ কিছু সুফি তরিকার সদস্য ছিলেন, তবে সবচেয়ে গুরুত্বপূর্ণভাবে তিনি মুহম্মদ গাউস গোয়ালিয়ারি কর্তৃক শাত্তারিয়া তরিকায় দীক্ষিত হন। সুন্নি এবং হাদিসের সমর্থক হওয়া সত্ত্বেও, তিনি ঈশ্বর, মানুষ এবং মহাবিশ্বের একত্বের কথা প্রচার করতেন এবং জিকির শিক্ষা দিতেন। ইসলামি সাম্প্রদায়িকতার ক্ষেত্রে তিনি পূর্ণ শান্তির কথা বলতেন এবং মাহদাবি আন্দোলনের বিরুদ্ধে বৈষম্যের বিরোধিতা করতেন। ১৫৭২-১৫৭৩ সালে মুঘলদের গুজরাত বিজয়ের সময় তিনি গুজরাতের প্রাক্তন সুলতান তৃতীয় মুজাফফর শাহের পুত্র ও সমর্থকদের আশ্রয় দিয়েছিলেন। এই কারণে মুঘল সম্রাট আকবর তাকে তলব করেছিলেন, তবে পরবর্তীতে তাকে ছেড়ে দেওয়া হয়। ১৫৯০ সালে তিনি তার মাদ্রাসায় মৃত্যুবরণ করেন।

তার স্মরণে উৎসর্গীকৃত এই সমাধিটি তার শিষ্য সৈয়দ মুর্তজা খান বুখারি নির্মাণ করেছিলেন, যিনি জাহাঙ্গীরের শাসনামলে আহমেদাবাদের একাদশ গভর্নর (১৬০৬-১৬০৯) ছিলেন। সমাধির কেন্দ্রীয় গম্বুজটি চারপাশের অন্যান্য গম্বুজের তুলনায় অনেক উঁচুতে অবস্থিত। দেয়ালগুলোতে পাথর খোদাই করা জালি বা ছিদ্রযুক্ত জানালা রয়েছে। এখানে একটি ভূগর্ভস্থ জলাধার এবং একটি কুণ্ড রয়েছে, যার জল নিরাময় ক্ষমতা সম্পন্ন বলে মনে করা হয় এবং যা কখনও শুকিয়ে যায় না বলে প্রচলিত আছে। নিকটবর্তী মসজিদটি ওয়াজিহউদ্দিনের নাতি শেখ হায়দার নির্মাণ করেছিলেন, যা ১৬০৮ সালে জাহাঙ্গীর পরিদর্শন করেছিলেন।

## তথ্যসূত্র

বিষয়শ্রেণী:আহমেদাবাদের সমাধি
বিষয়শ্রেণী:মুঘল সমাধি
বিষয়শ্রেণী:১৬১০-এর দশকে সমাপ্ত ভবন ও স্থাপনা
বিষয়শ্রেণী:ভারতের সুফি মাজার
উজায়েফ ইবনে আম্বাসা

**উজায়েফ ইবনে আম্বাসা** ( ; মৃত্যু ৮৩৮) ছিলেন খলিফা আল-মামুন ও আল-মু'তাসিমের অধীনে আব্বাসীয় খিলাফতের অন্যতম জ্যেষ্ঠ সামরিক নেতা। 

## জীবনী
উজায়েফ ইবনে আম্বাসার প্রাথমিক জীবনী ও তাঁর পরিবার সম্পর্কে কোনো তথ্য জানা যায় না। তবে ধারণা করা যায় যে, তিনি সম্ভবত স্থানীয় খোরাসানি বা মাওয়ারান্নাহরের বংশোদ্ভূত ছিলেন। তিনি নবম শতকের শুরুতে বিদ্রোহী গভর্নর রাফি ইবনুল লাইসের একজন অনুসারী হিসেবে পরিচিত হন। কিন্তু ৮০৮ সালে বৃহত্তর খুরাসানে খলিফা হারুনুর রশিদ নিজেই অভিযান পরিচালনা শরু করলে উজায়েফ তৎক্ষণাৎ বিদ্রোহ ত্যাগ করেন এবং ফারগানা ও তাশকন্দের বেশিরভাগ লোকও তার সাথে বিদ্রোহ ত্যাগ করে।  উজায়েফ সম্ভবত সেই ব্যক্তিদের অন্তর্ভুক্ত ছিল, যারা পরে অন্যান্য পূর্ব ইরানীয় সেনাপতির সাথে খলিফা আল-মু‘তাসিমের “তুর্কি” দেহরক্ষক হিসেবে নিযুক্ত হন এবং যারা ছোট রাজকুমার বা জমিদারি পরিবারের (দিহকান) সদস্য ছিলেন।

খলিফা আল-মামুনের (৮১৩–৮৩৩) শাসনকালে উজায়েফ একজন বিশেষজ্ঞ সেনাপতি হিসেবে প্রতিষ্ঠিত হন। তিনি উত্তর পারস্যে অভিযান পরিচালনা করেন এবং ৮২৯ সালে বিলাল আল-জিবাবির খারিজি বিদ্রোহ দমন করেন। তিনি ভবিষ্যৎ খলিফা আল-মু‘তাসিমের সাথে সুসম্পর্ক বজায় রাখেন, যিনি আল-মামুনের সৎভাই ও তাঁর উত্তরাধিকারী ছিলেন। ৮৩৪ সালে তিনি দক্ষিণ ইরাকে জাটদের বিরুদ্ধে অভিযানে নেতৃত্ব দেন এবং আনাতোলিয়ায় বাইজেন্টাইন সাম্রাজ্যের বিরুদ্ধে একাধিক অভিযান পরিচালনা করেন। এরপর উজায়েফের অধীনস্থ সৈন্য ও ইউনিটসমূহকে আল-মুতাসিমের নতুন রাজধানী সামাররায় ক্যান্টনমেন্ট দেওয়া হয় এবং পুরস্কার হিসেবে তাঁকে ইশ্তিখান বাজার (সামার্রার কাছে, সমরকন্দের নিকটে) থেকে প্রাপ্ত আয়ের একটি অংশ দেওয়া হয়।

তবে ৮৩৮ সালে বাইজেন্টাইন শহর আমোরিয়ামের বিরুদ্ধে আল-মুতাসিমের বৃহৎ অভিযান চলাকালে তিনি খলিফার সঙ্গে সৈন্য সরবরাহের ব্যাপারে বিরোধে জড়ান। এছাড়া অন্যান্য অপ্রত্যাশিত অসম্মান অনুভব হওয়ায় উজায়েফ ও তাঁর অনুসারীরা খলিফার বিরুদ্ধে ষড়যন্ত্র করতে শুরু করে। উজায়েফ সম্ভবত আব্বাসীয় সামরিক প্রতিষ্ঠানের একটি শক্তিশালী গোষ্ঠীর প্রধান সদস্য ছিলেন, যারা ৮৩৩ সালে আল-মুতাসিমের খলিফা হওয়ার বিরোধী ছিল এবং আল-মামুনের পুত্র আল-আব্বাসকে সমর্থন করেছিল। তবে তখন আল-আব্বাসের নিজের চাচাকে আনুগত্যের শপথ প্রদান করার পর এই উত্তেজনা কমে যায়। কিন্তু এবার খলিফা আল-মু‘তাসিম ও তাঁর শীর্ষ তুর্কি কমান্ডার আল-আফশিন ও আশিনাসকে হত্যা করার জন্য নতুন ষড়যন্ত্র শুরু হয়। তবে কিছুূিন পর ষড়যন্ত্র প্রকাশিত হয়ে যায় এবং এর মূল নেতা উজায়েফসহ গ্রেপ্তার হন। পরে উজায়েফকে মৃত্যুদণ্ড দেওয়া হয়।

## তথ্যসূত্র


## গ্রন্থপঞ্জি

* 
* 

বিষয়শ্রেণী:৮৩৮-এ মৃত্যু
বিষয়শ্রেণী:আব্বাসীয় সেনাপতি
বিষয়শ্রেণী:৮ম শতাব্দীতে জন্ম
বিষয়শ্রেণী:৯ম শতাব্দীর ইরানি ব্যক্তি
বিষয়শ্রেণী:আব্বাসীয় খিলাফত কর্তক ৯ম শতাব্দীতে মৃত্যুদণ্ড কার্যকর করা ব্যক্তি
বিষয়শ্রেণী:আরব-বাইজেন্টাইন যুদ্ধের আব্বাসীয় ব্যক্তি